Idea ekonomi Islam zaman emas

Pemikir-pemikir ekonomi Muslim telah terlebih dahulu muncul dengan pandangan tentang teori, masalah dan pembangunan ekonomi jauh lama sebelum kemunculan teori-teori ekonomi Barat[2]. Penulis bawakan dua contoh pemikir ekonomi Islam zaman silam.

Pertama, al-Maqrizi. Al-Maqrizi merupakan pemilik nama penuh Taqiyuddin Al-Abbas Ahmad bin Ali[3]. Al-Maqrizi dilahirkan di Kaherah, Mesir pada pada 1364 Masihi. Keluarga beliau berasal daripada Maqarizah, Ba’labak, Mesir.

Sedari kecil, beliau tinggal bersama bapa saudaranya, Hanafi ibnu Sa’ih yang merupakan seorang ulama mazhab Hanafi. Pada awal usianya, al-Maqrizi merupakan pengikut dan pengamal mazhab fiqh Imam Hanafi. Selepas kematian bapa saudaranya, al-Maqrizi mengamalkan mazhab fiqh Imam Shafie[4].

Al-Maqrizi merupakan seorang ilmuwan pakar ilmu al-Quran, hadis dan fiqh Islam yang mahir dalam pengurusan dunia. Al-Maqrizi sangat dipengaruhi oleh pemikiran ekonomi dan sosial Ibnu Khaldun.

Beliau pernah menjawat jawatan sebagai Qadhi al-Qudhah ataupun hakim agung di Kaherah semasa pemerintahan Sultan Barquq dan juga pernah dilantik menjadi muhtasib atau pengawas pasar di Kaherah. Beliau memegang dua amanah itu semasa zaman Mamluk.

Dalam karya tulisannya yang menyentuh persoalan politik, ekonomi dan sosial yang diberi nama al-Ighasah, al-Maqrizi menyatakan bahawa inflasi sebagai satu fenomena sosioekonomi yang akan sentiasa berlaku dalam sisetem ekonomi. Menurut al-Maqrizi, inflasi berlaku kerana dua sebab iaitu faktor semula jadi dan faktor manusia.

Faktor alam seperti hujan, banjir dan kemarau akan memberi kesan kepada pengeluaran produk makanan dan mempengaruhi harga barang dalam pasaran. Faktor manusia seperti boros dan kedekut dalam berbelanja juga mempengaruhi penawaran dan harga barangan[5].

Contoh pemikir kedua ialah Ibnu Khaldun. Ibnu Khaldun merupakan pemilik nama penuh Abd al-Rahman bin Muhammad bin Khaldun al-Hadrawi. Ibnu Khaldun dilahirkan pada 1332 Masihi[6] di Tunis, Tunisia.

Keluarga beliau berasal dari Seville, Andalus dan berpindah ke Tunisia selepas kejatuhan kerajaan Islam Andalus di tangan kaum Kristian. Ibnu Khaldun bermazhab Maliki dan merupakan pakar al-Quran, hadis, usul fiqh dan sastera Arab. Ibnu Khaldun pernah menjawat jawatan sebagai Qadhi Negara di Mesir.

Ibnu Khaldun telah berjaya menguasai disiplin-disiplin ilmu Islam tersebut pada usia muda. Beliau merupakan faqih dalam usul fiqh dan fiqh Mazhab Hanafi. Selain daripada menguasai disiplin-disiplin ilmu Islam, beliau juga mempunyai minat yang mendalam terhadap politik, sejarah, ekonomi dan geografi.

Ibnu Khaldun telah mencadangkan teori-teori berkaitan pemerintahan Islam, geografi dunia Islam pada zamannya dan teori-teori muamalat, ekonomi serta kewangan dalam karyanya, al-Muqaddimah[7].

Bagi Ibnu Khaldun, suatu negara yang sempurna tertegak berdasarkan nilai Islam secara umum untuk mencapai kesejahteraan dan kemakmuran tanpa mengabaikan perhatian terhadap keperluan tertentu agar negara dapat berkembang secara progresif dan berdikari tanpa kebergantungan kepada negara luar.

Kebijaksaanan pemerintah negara dalam merancang, menyusun dan menjalankan kegiatan ekonomi amat penting sebagai mekanisme kekuasaan dalam  mengatur kehidupan masyarakat yang maju dan membangun dalam ekonomi[8].

Dalam al-Muqaddimah, Ibnu Khaldun telah antara lain mencadangkan teori nilai mata wang. Beliau telah menjangkakan bahawa emas dan perak yang akan berevolusi menjadi alat pertukaran dan penyukat nilai barang, menjadi alat perhubungan dan menjadi alat simpanan di pusat penyimpanan harta.

Jangkaan Ibnu Khaldun terbukti kebenarannya apabila dengan berlalunya masa, emas dan perak berubah bentuk menjadi mata wang dinar dan dirham dan kemudian menjadi mata wang berbeza di setiap negara pada hari ini. Mata wang menjadi alat jual beli dan menjadi simpanan masa hadapan yang dijaga di bank[9].

Kesemua khazanah ilmu karya penulisan tokoh cendekiawan Muslim seperti al-Maqrizi dan Ibnu Khaldun telah hilang daripada sisi umat Islam selepas kejatuhan Baghdad di tangan Mongol[10] dan kejatuhan Andalus di tangan kaum Kristian[11].

Pada hari ini, sarjana ekonomi Muslim harus melakukan banyak kajian dan penyelidikan untuk mengaplikasikan prinsip dan asas ekonomi Islam dalam praktis kegiatan ekonomi semasa.

Umar Izzat BasirEksekutif Syariah Hong Leong Islamic Bank

[1] Nor Sahida Mohamad dan Sanep Ahmad, Pembangunan Menurut Perspektif Islam: Satu Analisis Awalan, Universiti Kebangsaan Malaysia, 2013.

[2] Aan Jaelani, Muslim Scholars Contribution for European Civilization: The Roots of History and Economic Development Tracing, Universitas Muhammadiyah Cirebon, 2015.

[3] Ambok Pangiuk, Inflasi pada Fenomena Sosial Ekonomi: Menurut Al-Maqrizi, Institut Agama Islam Negeri (IAIN) Sulthan Thaha Saifuddin Jambi, 1991.

[4] Nasser Rabbat, Who Was al-Maqrizi? A Biographical Sketch, Massachusets Istitute of Technology, 2003.

[5]  Ambok Pangiuk, Inflasi pada Fenomena Sosial Ekonomi: Menurut Al-Maqrizi, Institut Agama Islam Negeri (IAIN) Sulthan Thaha Saifuddin Jambi, 1991.

[6] Ibrahim Oweiss, Ibn Khaldun the Father of Economics, Georgetown University, tanpa tahun.

[7] Choirul Huda, Pemikiran Ekonomi Bapak Ekonomi Islam: Ibnu Khaldun, IAIN Walisongo Semarang, 2013.

[8] Mohammad Mushoffa, Konsep Ibnu Khaldun Dalam Politik Ekonomi, UIN Sunan Kalijaga, Jogjakarta, 2015.

[9] Choirul Huda, Pemikiran Ekonomi Bapak Ekonomi Islam: Ibnu Khaldun, IAIN Walisongo Semarang, 2013.

[10] Nursyad, Serbuan Bangsa Mongol Ke Kota Baghdad Dan Dampaknya Terhadap Keruntuhan Dinasti Abasiyah, UIN Syarif Hidayatullah, Jakarta, 2014.

[11] Dr. Mohd. Roslan Mohd. Nor, Sejarah Perkembangan Dan Kejatuhan Pemerintahan Islam Di Andalusia: Teladan Dan Sempadan, Universiti Malaya, 2011.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bajet Negara 2014 Bajet Bertanggungjawab – IKRAM

Pertubuhan IKRAM Malaysia (IKRAM) mengharapkan bahawa Bajet 2014 yang akan diumumkan oleh Perdana Menteri Malaysia Dato’ Seri Mohd Najib Tun Abdul Razak di Parlimen nanti adalah merupakan Bajet yang mencerminkan sikap bertanggungjawab terhadap masa depan ekonomi negara. Sudah tentu sebahagian besar rakyat ingin melihat Bajet kali ini adalah bajet yang `Mesra Rakyat’,  kerana Rakyat baru saja dikejutkan dengan kenaikan minyak kereta sebanyak 0.20 sen seliter yang telah berkuatkuasa pada 3 September 2013 baru-baru ini. Di samping itu,  rakyat juga sedang menghadapi suasana kehidupan yang perit akibat dari  kos sara hidup yang sentiasa meningkat. Namun IKRAM juga sedar bahawa keadaan kewangan kerajaan semakin tenat.  Hutang Kerajaan Pusat sudah melebihi RM 550 billion akibat dari belanjawan yang sentiasa defisit selama 18 tahun berturut-turut. IKRAM berpandangan terdapat dua faktor utama kenapa keadaan di atas berlaku iaitu: 1.      Sistem riba yang diamalkan di negara ini, yang menghasilkan keadaan inflasi dan fenomena hutang yang semakin meningkat di kalangan rakyat dan juga kerajaan. 2.    Perbelanjaan kerajaan yang tidak berhemah serta berlakunya pembaziran, ketirisan dan  rasuah yang menyebabkan pendapatan kerajaan tidak mampu menampung perbelanjaannya. IKRAM menyarankan agar kerajaan memberikan perhatian kepada perkara-perkara berikut di dalam penggubalan belanjawannya: 1.        Mengambil langkah-langkah kearah penghapusan amalan riba dalam sistem kewangan negara,  memperkasakan pengamalan sistem kewangan Islam. 2.        Memberhentikan amalan kerajaan berhutang dari institusi dan sumber yang beramal dengan amalan riba. 3.        Menggalakkan rakyat mengelak dari terlibat dengan amalan suka berhutang terutama sekali dari sumber riba. 4.        Mengambil langkah tegas menghapuskan amalan rasuah dalam Negara bermula dari kalangan pemimpin dan kakitangan kerajaan. 5.        Menghapuskan amalan pembaziran dalam perbelanjaan kerajaan dan memulakan langkah penjimatan dalam semua aspek perbelanjaan kerajaan. 6.        Mengambil tindakan menghapuskan aspek ketirisan dalam sistem perbelanjaan kerajaan. 7.        Meningkatkan lagi aspek ketelusan dalam sistem kewangan kerajaan. 8.        Memastikan bahawa segala keputusan penjimatan dalam perbelanjaan kerajaan tidak akan menjejaskan kebajikan rakyat terutama sekali dari kalangan rakyat berpendapatan rendah. 9.        Memastikan subsidi untuk rakyat yang berpendapatan rendah dikekalkan, pengagihannya secara baik akan banyak membantu penyampaiannya kepada pihak-pihak yang berhak, golongan sasaran sahaja, tidak melimpah kepada golongan yang tidak berhak. 10.    Memastikan bahawa langkah penambahan cukai merupakan langkah yang terakhir bagi mengatasi perbendaharaan yang semakin menyusut, berhadapan dengan keperluan yang benar-benar wujud,  sesudah langkah-langkah penjimatan dan perbelanjaan berhemah.  Ia hanya akan dipungut dari golongan kaya, dari lebihan perbelanjaan setahun kehidupan mereka sekeluarga, serta dilaksanakan sewaktu ia diperlukan sahaja, kalau tidak ia akan menambahkan lagi keperitan hidup yang sedang dialami oleh rakyat. Di samping itu Kerajaan perlu: 1.        Memberi perhatian penuh kepada Laporan Ketua Audit Negara baru-baru ini yang jelas membuktikan bahawa terdapat banyak masalah dalam cara kerajaan mengurus sistem kewangan. 2.        Mengambil iktibar daripada terhadap krisis kewangan yang melanda Amerika Syarikat, Greece dan Sepanyol dan seharusnya mengambil langkah yang bijak untuk mengelakkan perkara yang sama tidak berulang di Malaysia.  Tindakan yang akan diambil memberi kesan yang mungkin perit pada jangka pendek namun jika ia membawa kebaikan kepada kesejahteraan ekonomi negara pada jangka panjang. 3.        Menjadikan keutuhan kedudukan kewangan Negara jangka panjang sebagai asas utama dalam menggubal belanjawan dan bukannya populariti politik jangka pendek semata-mata.   Ustaz Dr Mohd Parid Sheikh Hj. Ahmad PresidenPertubuhan IKRAM Malaysia (IKRAM)


Libatkan diri dalam pesta demokrasi – Presiden IKRAM

“Sekiranya kita benar-benar ingin melihat perubahan, jalannya ialah melalui penglibatan dalam pilihan raya agar natijah daripada penglibatan itu memungkinkan kita menyaksikan sesuatu yang diinginkan,” kata beliau di hadapan kira-kira 50 orang kakitangan ibu pejabat IKRAM, institusi dan agensinya dalam siri Amanat Presiden yang diadakan di Dewan Utama, Kompleks IKRAM, semalam.

Menurutnya, tugasan yang menanti sangat banyak.

“Jadi, kita perlu berbuat sesuatu untuk mengeluarkan negara ini daripada keadaan kemelut yang sedang melanda.”

Dalam perkembangan berkaitan, beliau berkata kekuasaan adalah satu amanah dan amanah itu adalah tanggungjawab yang perlu dipikul semua.

“Apa pun keputusan pilihan raya yang bakal kita ketahui pada 9 Mei nanti perlulah diterima,” kata Mohd Parid.

Pada waktu itu, tambahnya, hadapilah dengan sebaiknya kerana itulah cabaran yang menjadi pasang surut dalam sejaran politik tanah air.

“Penglibatan rakyat dalam pilihan raya ini adalah satu kewajipan yang tidak boleh diabaikan.”

Beliau menyarankan kepada semua agar mengusahakan perubahan di tanah air ini demi menghasilkan keputusan atau impak yang besar kepada negara, rakyat dan agama, umat serta masyarakat global.

“Menerusi perubahan ini, kita boleh mewujudkan satu keadaan baharu yang bersejarah dan punya matlamat yang jelas buat ummah di negara ini hingga ke peringkat antarabangsa.”

Namun, tegasnya, pendekatan yang perlu diguna pakai adalah pendekatan aman menerusi saluran demokrasi iaitu melalui penglibatan dalam pilihan raya umum ini.

Sebahagian kakitangan institusi dan agensi IKRAM seperti MyCARE, MUSLEH, Hidayah Centre, KIMB, dan IKRAM Health turut hadir dalam sesi Amanat Presiden kali ini.


Penduduk Paling Ramai Di Dunia: India Bakal Atasi China 2023

India dijangka mengatasi China sebagai negara paling ramai penduduk di dunia pada 2023 dengan masing-masing mencatatkan jumlah lebih 1.4 bilion penduduk tahun ini.

Menurut laporan Pertubuhan Bangsa-Bangsa Bersatu (PBB) pada Isnin, ia turut memberi amaran bahawa kesuburan yang tinggi akan mencabar pertumbuhan ekonomi.

Jumlah penduduk dunia dianggarkan mencecah 8 bilion menjelang 15 November tahun ini dan boleh meningkat kepada 8.5 bilion pada 2030.

Manakala sebanyak 10.4 bilion penduduk dunia dianggarkan pada 2100 disebabkan kadar kematian yang semakin perlahan, menurut laporan yang dikeluarkan sempena Hari Penduduk Sedunia.

Menurut bancian domestik yang dijalankan setiap sedekad, penduduk India pada 2011 adalah 1.21 bilion, namun pada 2021, bancian tidak dapat dijalankan berikutan pandemik Covid-19.

PBB turut menyatakan bahawa lebih separuh daripada unjuran peningkatan penduduk sejagat sehingga 2050 akan tertumpu di lapan negara iaitu Congo, Mesir, Ethiopia, India, Nigeria, Pakistan, Filipina dan Republik Bersatu Tanzania.

Negara-negara sub-Sahara Afrika dijangka menyumbang lebih separuh daripada peningkatan yang dijangkakan menjelang 2050.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ahlan Ya Ramadan

Sempena kedatangan bulan Ramadan yang penuh keberkatan ini, saya mewakili Pertubuhan IKRAM Malaysia (IKRAM) mengucapkan rasa syukur dan ucapan tahniah kepada ahli IKRAM dan seluruh rakyat Malaysia kerana berkesempatan untuk melakukan pelbagai ibadah dan amal kebajikan pada bulan mulia ini.

Marilah kita sama- sama memohon kepada Allah SWT agar menjadikan Ramadan 1441 ini dilimpahi keberkatan dan kebaikan.

Semoga Dia menamatkan segera bencana wabak yang menimpa negara kita dan seluruh warga dunia serta mengembalikan kesejahteraan, kemakmuran dan perpaduan antara kita di Malaysia tercinta ini.

Kuatkanlah hubungan dengan Allah melalui ibadah dan ketaatan, utuhkan hubungan dalam kalangan rakyat dengan kerjasama dan akhlak mulia, sebarkanlah rahmah dan kasih sayang antara kita.

Sama- sama kita memohon kepada Allah agar kita dikurniakan kerahmatan, keampunan dan keselamatan di dunia dan akhirat.

Dr Mohd Parid Bin Sheikh Ahmad

Presiden
Pertubuhan IKRAM Malaysia
23 April 2020 / 29 Syaaban 1441H


Sokong Penguatkuasaan RUU Generasi Penamat Rokok

Amaran kesihatan terdapat pada bungkusan kotak rokok menghantar mesej yang jelas dan sepatutnya meyakinkan perokok untuk melindungi kesihatan mereka, begitu juga bukan perokok dengan tidak merokok serta menggalakkan lebih ramai orang berhenti mengambilnya.

Namun, sejauh mana ia mampu memberi kesan kepada mereka yang masih tegar mengambil produk tembakau yang bukan sahaja membahayakan dirinya tetapi makhluk di persekitarannya?

Sedar atau tidak, tembakau adalah salah satu ancaman kesihatan terbesar yang pernah disaksikan dunia yang telah meragut lebih 8 juta nyawa setiap tahun, termasuk kira-kira 1.2 juta kematian dalam kalangan mereka yang terdedah kepada asapnya tanpa rela?

Tentunya tiada siapa sangka apatah lagi peduli akan angka yang dilaporkan oleh Pertubuhan Kesihatan Sedunia (WHO) itu.

Menurut laporan itu lagi, lebih 80 peratus daripada 1.3 bilion perokok dunia tinggal di negara berpendapatan rendah dan sederhana. Pada tahun 2020, sebanyak 22.3 peratus penduduk dunia menggunakan tembakau, di mana 36.7 peratus adalah lelaki dan 7.8 peratus adalah wanita.

Semua bentuk tembakau adalah berbahaya, dan tiada tahap pendedahan tembakau yang selamat. Menghisap rokok kekal sebagai jenis penggunaan tembakau yang paling biasa di seluruh dunia.

Lebih 80 peratus daripada 1.3 bilion pengguna tembakau dunia tinggal di negara rendah dan sederhana, di mana beban morbiditi dan kematian tembakau adalah paling tinggi.

Penggunaan tembakau menyumbang kepada kemiskinan kerana mereka mengalihkan perbelanjaan isi rumah daripada keperluan asas seperti makanan dan tempat tinggal kepada tembakau.

Penggunaan tembakau mempunyai kos ekonomi yang tinggi termasuklah kos penjagaan kesihatan yang tinggi untuk merawat penyakit serta kehilangan modal insan akibat kematian dan morbiditi yang disebabkan olehnya.

Tidak terkecuali, alat sedutan nikotin elektronik yang mana biasanya dirujuk sebagai rokok elektronik (vape), ialah peranti yang memanaskan cecair yang menghasilkan atomizer untuk disedut oleh pengguna. Sistem ini mungkin mengandungi nikotin atau tidak.

Komponen utama larutan mengikut isipadu ialah propilena glikol, dengan atau tanpa gliserol, dan perasa. E-rokok tidak mengandungi tembakau, namun ia berbahaya kepada kesihatan dan sangat tidak selamat.

Penggunaan alat sedutan nikotin elektronik meningkatkan risiko penyakit jantung dan gangguan paru-paru. Ia juga menimbulkan masalah besar kepada wanita hamil yang menggunakannya kerana boleh membahayakan janin yang sedang berkembang.

Segelintir perokok terutamanya golongan muda melihat e-rokok sebagai alat untuk menyingkirkan rokok tembakau tradisional. Namun, penyelidik Jerman telah memberi amaran tentang bahaya ketagihan terhadap alternatif ini, yang dikaitkan dengan risiko kesihatan yang tidak terkira banyaknya.

“Memang benar bahawa merokok kurang berleluasa dalam kalangan orang muda pada masa ini, tetapi penggunaan produk elektronik alternatif, termasuk rokok elektronik, semakin meningkat dalam kalangan orang muda,” sebagaimana kata Penyelidik di Universiti Teknologi Chemnitz yang tegas memberi amaran tentang implikasi bahayanya rokok elektronik menurut akhbar Jerman Süddeutsche Zeitung.

Pakar tersebut juga telah mendedahkan bahawa wap yang dikeluarkan daripada vape adalah kabus yang mempunyai sifat keradangan, antivaskular dan karsinogenik, yang menimbulkan risiko kesihatan yang tidak terkira.

Telah jelas, fakta merokok adalah satu tabiat buruk, kerana ia berbahaya kepada kesihatan, dan kemudaratannya tidak hanya kepada perokok sahaja tetapi kepada semua orang di sekelilingnya.

Selama bertahun-tahun, pakar memberi tumpuan kepada risiko kesihatan merokok untuk memastikan perokok berhenti tabiat buruk ini. Telah lama diketahui bahawa merokok mempunyai pelbagai kesan kesihatan negatif.

Merokok bukan sahaja meningkatkan penyakit kanser atau penyakit kardiovaskular, malah risiko strok adalah dua kali ganda berbanding bukan perokok.

Justeru, bagi menangani ‘wabak’ tembakau, pada tahun 2003, negara-negara anggota WHO telah menerima pakai Konvensyen Rangka Kerja WHO Mengenai Kawalan Tembakau. Setakat ini, perjanjian ini telah disahkan oleh 182 negara.

Berikutan itu, pakej enam polisi MPOWER WHO telah diwujudkan selaras dengan Konvensyen Rangka Kerja mengenai Kawalan Tembakau dan telah terbukti dapat menyelamatkan nyawa dan mengurangkan kos dengan mengelakkan perbelanjaan penjagaan kesihatan yang disebabkan oleh rokok, iaitu:

1. Memantau dasar penggunaan dan pencegahan tembakau;

2. Melindungi masyarakat daripada asap tembakau;

3. Tawaran bantuan untuk berhenti menggunakan tembakau;

5. Menguatkuasakan larangan ke atas pengiklanan, promosi dan penajaan tembakau;

6. Menaikkan cukai ke atas tembakau.

Sebenarnya di beberapa negara telah memutuskan bahawa rokok itu adalah haram. Begitu juga di negara ini, melalui Muzakarah Jawatankuasa Fatwa Majlis Kebangsaan Hal Ehwal Agama Islam Malaysia kali ke-37 pada 23 Mac 1995 telah memutuskan tabiat merokok itu adalah haram mengikut pandangan Islam.

Sebagaimana kata mantan Mufti Wilayah Persekutuan, Datuk Dr Zulkifli Mohamad al-Bakri, sesungguhnya isu merokok adalah isu yang dipandang remeh oleh sesetengah orang  tetapi sebenarnya besar kesan terhadap individu yang terbabit.

“Perlu dinyatakan, banyak akibat yang mudarat dan tidak baik berlaku kepada perokok dan orang sekelilingnya. Antaranya pembaziran yang ketara yang melibatkan jutaan ringgit pada setiap tahun di peringkat negara dan berbilion dolar pada peringkat dunia. Begitu juga dengan kematian yang angkanya bertambah dari setahun ke setahun.”

Realitinya, kemahuan masyarakat sivil yang berkesedaran sahaja tidak cukup untuk mengawal kemudaratan yang ditimbulkan oleh perbuatan mereka yang merokok, tetapi ia perlu ditangani dengan keras dan tegas.

Sekali lagi saya ingin mengajak masyarakat Malaysia berfikir, sedar atau tidak kerajaan telah membelanjakan sebanyak RM6.2 bilion bagi kos rawatan pesakit akibat merokok pada tahun 2020 berbanding kutipan cukai produk tembakau hanya RM2.67 bilion?

Berapa besar angka tersebut jika tidak digunakan ke arah itu mampu menampung kos lain yang lebih perlu?

“Orang ramai perlu memahami mengapa dasar penjualan rokok dan produk tembakau kepada individu yang lahir selepas 2005 itu dirancang, tentunya untuk menjaga kebajikan golongan muda,” kata Ketua Ekonomi Bank Islam, Dr Mohd Afzanizam Abdul Rashid.

Beliau berkata, masyarakat perlu faham kenapa dasar itu dibuat, sudah pastilah tujuannya untuk menjaga kesihatan golongan muda.

“Kita tahu rokok berkait rapat dengan kesihatan tetapi ia juga ada perkaitan dengan ekonomi kerana jika dilihat dari sudut produktiviti, apabila seseorang itu sihat dan boleh bekerja dengan baik sudah pasti dia dapat menyumbang kepada ekonomi negara.”

Jelasnya lagi, dari konteks sektor kerajaan juga, kos penjagaan kesihatan dapat dikurangkan kerana merokok dikaitkan dengan sakit jantung dan sebagainya.

“Jadi kena lihat dalam konteks yang lebih luas, bukan sekadar tak nak orang merokok sahaja.”

Selain itu, ia bagi mengimbangi kepentingan kesihatan awam dan penyumbang hasil besar kepada negara bukan perkara mudah, namun melihat beberapa aspek akan membantu memudahkan proses tersebut.

“Apa yang penting ketika ini ialah langkah yang ketat diumumkan, dibuat secara konsisten dan tidak ada U-turn lagi,” ujarnya.

Hakikatnya, kemudaratan yang ketara dan jelas telah terbukti bahawa rokok membahayakan semua orang terutamanya perokok pasif yang tidak bersalah.

Walaupun Jawatankuasa Fatwa Negeri di beberapa negeri di Malaysia berpegang kepada fatwa merokok adalah haram, namun sehingga kini belum ada penguatkuasaan berhubung pengharaman tersebut.

Justeru, melalui satu jalan iaitu Rang Undang-Undang (RUU) dan dikuatkuasakan, maka hasrat kita semua yang ingin menghirup udara segar dan bersih mampu direalisasikan.

Boleh jadi inilah waktunya kerajaan Keluarga Malaysia menguatkuasakan RUU tersebut bagi menyelamatkan dana negara di samping yang utamanya generasi muda sebagai pelapis kepimpinan negara yang sihat dan cergas untuk memimpin negara pada masa akan datang.

Bukan hanya retorik denda merokok atau ingatan merokok membahayakan kesihatan yang hanya rancak ditampal di sana sini, tetapi tidak meninggalkan kesan kerana ia tidak diaplikasi dengan sesungguhnya.

Perbahasan Rang Undang-Undang Kawalan Produk Tembakau dan Merokok 2022 telah dibentang dan dibahaskan pada 1 Ogos di Dewan Parlimen. Tujuan utama RUU ini adalah untuk mengawal penggunaan kesemua jenis produk merokok termasuk rokok elektronik dan vape.

RUU itu bakal memperkenalkan inisiatif generasi penamat (GEG) melalui penguatkuasaan larangan merokok ke atas individu yang lahir pada 2007 dan seterusnya.

Maka, sebagai rakyat Malaysia yang inginkan udara yang bersih dan sihat, marilah sama-sama kita berikan sokongan RUU ini direalisasikan bagi mewujudkan generasi bebas rokok di Malaysia ini.

Di samping itu, sudah tiba masanya kerajaan Keluarga Malaysia bertindak dengan penguatkuasaan yang benar-benar membela rakyat yang mengharap.

Terdahulu pada Mac, Menteri Kesihatan, Khairy Jamaluddin memaklumkan bahawa Rang Undang-undang (RUU) untuk melarang penjualan rokok dan produk tembakau kepada individu yang lahir selepas 2005 akan dibentangkan di Dewan Rakyat pada Julai depan.

Atriza Umar
Pegawai Jabatan Komunikasi dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tingkatkan integriti diri jauhi korupsi

Pelbagai pengertian integriti mula diketengahkan antaranya menyentuh aspek kualiti kejujuran dan ketinggian prinsip-prinsip moral yang dipegang oleh seseorang individu. Selain itu, integriti turut diterjemahkan sebagai tahap konsistensi antara nilai moral yang dipegang seseorang individu dengan cerminan tingkah laku (perkataan atau perbuatan) yang dilakukannya.

Sebelumnya, menurut Oxford English Dictionary, kata adjektif bahasa Latin ‘integer’ ini diguna pakai untuk menggambarkan keutuhan atau kestabilan sesuatu struktur atau binaan (structural integrity). Hinggalah pada tahun 1659, perkataan tersebut diperluaskan penggunaan maksudnya untuk membezakan konsep benar dan salah dalam kehidupan seharian.

Sebagai contoh yang sering kita dengar, dalam aspek tadbir urus organisasi,  sekiranya integriti itu amat ‘fragile’ (rapuh), ia akan menyebabkan berlakunya pelbagai kepincangan seperti peningkatan amalan rasuah dan juga pecah amanah.

Organisasi awam mahupun swasta tidak terkecuali terjebak dengan situasi yang tidak bermoral ini. Realitinya, mereka yang berjawatan ataupun pekerja biasa yang tidak memiliki integriti diri yang tinggi akan sentiasa mencari peluang untuk melakukan penyelewengan demi kepentingan peribadi, tanpa memikirkan akibat daripada perbuatan mereka terhadap imej organisasi dan negara.

Antara contoh implikasi negatif yang didorong oleh perbuatan pekerja yang tidak berintegriti ialah membocorkan maklumat organisasi dan aktiviti-aktiviti yang meningkatkan indeks persepsi antarabangsa terhadap kemampuan negara membendung amalan korupsi.

Dalam aspek kepimpinan pula, integriti menjadi tunjang utama dan sangat penting untuk dijadikan asas penilaian kepada keberkesanan barisan kepimpinan semasa dalam apa jua situasi.

Seseorang pemimpin yang berintegriti bukan sahaja perlu mempunyai imej yang bersih, tetapi juga perlu kelihatan bersih pada setiap masa. Dalam aspek lain pula, tindakan seseorang yang tidak berintegriti boleh mencemarkan bidang yang ia ceburi.

Sedarkah kita isu berkaitan integriti bukanlah hanya menyentuh tentang rasuah sahaja? Akan tetapi, ia boleh jadi tentang kelakuan sehari-harian yang menyentuh aspek etika, nilai juga pegangan seseorang.

Mengapa integriti itu sukar dipertahankan? Kemungkinan besar ia disebabkan seseorang itu merasakan sesuatu kesalahan yang dilakukan itu biasa, apalagi jika tiada herdikan sosial daripada masyarakat untuk mengecam perilaku salah yang dilakukan.

Sikap segelintir masyarakat yang merasakan “buat apa nak jaga tepi kain orang” menjadi punca integriti ini mudah terhakis sedikit demi sedikit. Manakala, mengaitkan kebaikan seseorang itu atau dengan kata lain ‘termakan budi’ juga menjadikan masyarakat kita menafikan salah laku yang dilakukan itu.

Sepatutnya, budi dan kesalahan itu tidak boleh dicampuradukkan. Ketika seseorang itu melakukan kesalahan, tetap teruslah kita menegur dan menyatakan kesalahan yang dilakukannya, bukan menceritakan sisi sebaliknya atau kebaikannya dahulu dan lebih berat, membela kesalahannya. Begitulah integriti dengan bahasa mudahnya.

Sikap berintegriti ini perlu dipupuk sedari kecil lagi agar ia mampu menilai segala aspek kebenaran dan kesalahan itu pada tempatnya.

“Kerana integriti merupakan elemen penting dalam kehidupan. Dan ia memang perlu, dulu, kini dan selama-lamanya,” kata Ketua Pengarah Pusat Governans, Integriti dan Anti Rasuah Nasional (GIACC), Tan Sri Abu Kassim Mohamed  ketika Bicara Bina Negara yang diadakan Jabatan Advokasi Pertubuhan IKRAM Malaysia pada 30 September lalu.

Dalam pada itu, tidak perlulah kita menuding jauh berkaitan lemahnya integriti yang ada dalam masyarakat kita pada hari ini.

Namun, adalah lebih wajar kita perhalusi dan mengoreksi diri kita sendiri agar kita tidak terjebak dengan salah laku dan korupsi walaupun kecil. Kerana sesuatu itu, bermula daripada yang sedikit atau kecil. Apabila dibiarkan, lama-lama ia boleh merebak, membesar dan tentunya, pada waktu itu, ia dirasakan seperti tiada apa-apa yang berlaku.

Justeru, menjadi tanggunggjawab kita semua untuk mewujudkan kembali herdikan sosial ini dalam usaha menghentikan amalan yang tidak berintegriti dalam kalangan pemimpin mahupun masyarakat bagi membina Malaysia sebagai sebuah Negara Rahmah yang makmur dan sejahtera.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perdana Menteri terima kunjungan hormat IKRAM

Dalam pertemuan singkat itu, pemimpin IKRAM melahirkan rasa syukur dan mengucapkan tahniah kepada beliau selaku Pengerusi KL Summit 2019 atas kejayaan penganjuran persidangan tersebut.

YAB Tun Mahathir dan delegasi pemimpin IKRAM telah bertukar pandangan mengenai perlunya ada penyelidikan strategik, menggemblengkan kekuatan, kepakaran umat Islam dan melakukan tajdid ummah. Beliau menegaskan bahawa umat Islam perlu membina jati diri, melakukan pembangunan dan membina negara yang kuat.

Dalam pertemuan ini, pemimpin IKRAM telah menyampaikan hasrat untuk menjadi rakan kongsi strategik dalam pembinaan negara dengan menawarkan inisiatif-inisiatif berikut:

1. Transfomasi minda dan pembangunan masyarakat2. Meningkatkan tahap sosioekonomi umat Islam3. Membangunkan jati diri dan kompetensi kepemimpinan anak muda Malaysia

Tun Mahathir mengucapkan terima kasih dan menghargai sokongan IKRAM untuk membantu kerajaan dalam pembinaan negara. IKRAM juga turut menyatakan sokongan padu kepada kerajaan dalam usaha mengembalikan kegemilangan umat Islam.

Rombongan IKRAM diketuai Presiden Dr Hj Mohd Parid Sheikh Ahmad, Timbalan Presiden Hj Badlishah Sham Baharin, Setiausaha Agung Hj Mahadzir dan Naib Presiden Datin Paduka Hjh Che Asmah Ibrahim. Turut hadir Perunding Strategi IKRAM, Mohd Nazri Mat Noor.


Asas agama yang kukuh senjata utama

“Ancaman pornografi sukar disekat kerana segala akses maklumat masa kini berada di hujung jari apatah lagi ia merupakan satu industri yang membawa pulangan besar,” kata Timbalan Ketua Wanita Pertubuhan IKRAM Malaysia (IKRAM), Dr. Hafidzah Mustakim ketika ucaptamanya.

Beliau berkata, ibu bapa perlu mendidik anak-anak dengan pegangan akidah, ibadah dan akhlak yang kukuh supaya menjadi benteng daripada terjebak pengaruh pornografi.

“Pornografi bukan perkara baharu tetapi pada masa dahulu orang mencari bahan atau gambar yang merangsang keinginan seks secara sembunyi tetapi kini bahan lucah amat senang didapati dan ia menjadi ketagihan atau ‘dadah’ milenium baharu.”

Peranan institusi keluarga tegasnya, perlulah membekalkan anak-anak dengan asas agama yang kukuh kerana ia senjata paling utama untuk berhadapan dengan serangan bahan lucah yang mengganas melalui ledakan teknologi Internet dan gajet pintar.

“Majoriti anak-anak terdedah dengan bahan lucah secara tidak sengaja contohnya apabila visual pornografi muncul secara pop-up di permainan yang mereka layari, sehingga mendatangkan kesukaan mereka mencarinya sendiri dan sampai satu tahap mereka membeli bahan lucah kerana sudah ketagih.

“Kita amat mengharapkan ibu bapa menanamkan pada anak-anak bahawa Allah sentiasa memerhati mereka seumpama kamera litar tertutup (CCTV) yang memerhati segala perbuatan mereka 24 jam,” tegas Dr Hafidzah.

Dalam perkembangan yang berkaitan, Ketua Wanita IKRAM Kelantan, Dr. Norhani Abd. Rani berkata, kempen MAP adalah kesinambungan daripada gerakan Mawar Putih pada 2013 dan Ibu Menentang Pornografi pada 2015 yang bertujuan membanteras pornografi di peringkat akar umbi.

“Ketagihan pornografi di Internet bukan sekadar mengancam individu dewasa tetapi juga kanak-kanak, malah laporan Jabatan Penyiasatan Seksual Bukit Aman menyatakan Malaysia adalah negara yang mempunyai kadar jenayah pornografi yang tinggi membabitkan kanak-kanak.”

Menurutnya, sepanjang tahun lalu hingga awal tahun ini, pihaknya menjalankan hampir 30 program, ceramah dan pameran kesedaran terutama di sekolah bagi membantu guru dan ibu bapa membanteras pornografi.

“Ancaman ini bukan berada di bandar besar seperti Kuala Lumpur sahaja tetapi juga di kampung termasuk negeri ini melalui kemudahan Internet tanpa sempadan.”

Justeru, mana-mana pihak sama ada sekolah, masjid atau institusi yang memerlukan khidmat penerangan dan bengkel MAP boleh menghubungi Dr. Fatimah Az Zahra Dinsuhaimi di talian 017-425 2929.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lebih RM29 Juta Sumbangan Diterima MyCARE Pada 2021

SERI KEMBANGAN – Humanitarian Care Malaysia (MyCARE) telah menerima sumbangan berjumlah lebih RM29 juta sepanjang tahun 2021.

Jumlah ini menjadikannya sumbangan tahunan kedua tertinggi yang pernah diterima oleh MyCARE sepanjang penubuhannya sejak tahun 2010, yang sebelumnya dikenali Aqsa Syarif.

“Ia adalah peningkatan sebanyak 57 peratus daripada sumbangan yang diterima sepanjang tahun 2020,” lapor MyCARE dalam laporan kewangannya yang telah diaudit.

Menurutnya, tiga penyumbang utama dana kemanusiaan MyCARE bagi tahun 2021 adalah dari Tabung Palestin Diserang (RM8 juta), Tabung Kemanusiaan Rohingya (RM3 juta) dan Projek MyQurbani yang meningkat daripada RM1.56 juta pada tahun 2020 kepada RM2.13 juta pada tahun 2021.

“Peningkatan ini juga adalah hasil daripada peningkatan sumbangan luar negara berjumlah RM4.25 juta atau 14.6 peratus berbanding hanya 5 peratus pada tahun 2020. “

Antara penyumbang utama dari luar negara adalah Ummah Welfare Trust (UK) RM2.1 juta, Madani Limited (Singapura) RM648,000, AusRelief (Australia) RM640,000, Human Initiative (Indonesia) RM550,000 dan Human Appeal (Australia) RM254,000.

“Peningkatan sumbangan dari luar negara ini mencerminkan peningkatan kepercayaan NGO-NGO luar negara kepada MyCARE untuk melaksanakan projek-projek bantuan bagi pihak mereka.”

Jelas laporan itu lagi, untuk tahun 2021, sejumlah RM24.4 juta atau 85.9 peratus daripada wang yang diterima telah diagihkan dalam pelbagai bentuk bantuan kepada 20 buah negara termasuk Malaysia.

“Antara agihan bantuan terbesar di dalam negara adalah RM900,000 untuk Bantuan Kecemasan COVID-19 dan RM386,000 untuk Bantuan Kecemasan Banjir di Lembah Kelang,” ujarnya.

Peratus sumbangan ini selaras dengan komitmen MyCARE supaya sekurang-kurangnya 85 peratus daripada jumlah sumbangan yang diterima disampaikan kepada penerima.

“MyCARE telah menetapkan kos siling untuk pengurusan mestilah tidak melebihi 15 peratus daripada jumlah sumbangan yang diterima. Alhamdulillah sejak penetapannya pada tahun 2015, kos pengurusan MyCARE konsisten berada di bawah paras 10 peratus,” tegasnya.

Terdahulu, untuk tahun 2021, kos pengurusan MyCARE adalah 4.3 peratus sahaja; turun 1.6 peratus berbanding tahun 2020.

“Ini adalah kos pengurusan yang terendah sejak penubuhan kami dan penurunan kos pengurusan ini antaranya berpunca daripada sumbangan tahunan yang meningkat tinggi (dari RM18.6 juta kepada RM29.2 juta) sedang dalam waktu yang sama perbelanjaan pengurusan MyCARE meningkat sedikit sahaja dari RM1 juta kepada RM1.2 juta.”

Dalam pada itu, penurunan kos pengurusan ini juga berpunca daripada peningkatan sumbangan langsung pengurusan dan hasil pulangan pelaburan yang baik. Ini membolehkan sekitar 38 peratus daripada kos pengurusan MyCARE tidak diambil daripada sumbangan awam tetapi ditampung oleh hasil pelaburan dan sumbangan langsung pengurusan.

“Kami berharap pengurusan yang cekap dan berhemah dapat terus meminimumkan kos tetapi pada masa yang sama menjana sumbangan yang lebih besar,” sambil  menjelaska penjimatan kos pengurusan ini telah menghasilkan lebihan yang lebih besar untuk Tabung Kecemasan dan Pelaburan dari RM1.4 juta kepada RM2.78 juta.

Selain itu, Tabung Kecemasan ini dimanfaatkan untuk penyaluran bantuan segera ketika bencana (seperti banjir dan perang) sementara menunggu kemasukan sumbangan orang ramai.

“Tabung Pelaburan pula kami manfaatkan untuk menjana tambahan dana untuk menampung kos pengurusan, kami merafakkan kesyukuran kepada Allah SWT atas kekuatan yang diberikan untuk melaksanakan amanah yang besar ini.”

Berikutan itu, MyCARE mengucapkan jutaan terima kasih kepada seluruh rakyat Malaysia yang prihatin dan sentiasa menyokong usaha-usaha kemanusiaan ini.

“Pencapaian ini adalah pencapaian kita bersama!”

Sepertimana tahun-tahun yang lalu, MyCARE berkongsi ringkasan ‘Laporan Kewangan MyCARE 2021’ yang telah diaudit dan dikemukakan kepada Suruhanjaya Syarikat Malaysia pada 31 Mei 2022 lalu dan laporan penuh yang telah diaudit boleh dirujuk di laman sesawang MyCARE: https://www.mycare.org.my/laporan-audit/.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Selamat Menyambut Hari Murabbi IKRAM-MUSLEH 2012 – JK Pendidikan

Sesungguhnya kita amat bersyukur kerana dengan rahmat dan taufiq Allah SWT, kita masih lagi dikurniakan kekuatan ruhiyah, jasadiyah dan aqliyah untuk beribadah dan meneruskan perjuangan memperkasa pendidikan Islam ke arah memimpin barisan umat Islam dan masyarakat berasaskan syariat Islamiyah.

Seperti kita sedia maklum, pendidik yang bertugas di IKRAM-Musleh bukan sekadar guru pengajar, mudarris yang mengajar ilmu akademik tetapi pendidik IKRAM-Musleh menjalankan tugas mulia warisan dari Rasul:

Dialah yang telah mengutuskan dalam kalangan orang-orang (Arab) yang Ummiyyin, seorang Rasul (Nabi Muhammad s.a.w) dari bangsa mereka sendiri, yang membacakan kepada mereka ayat-ayat Allah (yang membuktikan keesaan Allah dan kekuasaanNya), dan membersihkan mereka (dari iktiqad yang sesat), serta mengajarkan mereka Kitab Allah (Al-Quran) dan Hikmah (pengetahuan yang mendalam mengenai hukum-hukum syarak). Dan sesungguhnya mereka sebelum (kedatangan Nabi Muhammad) itu adalah dalam kesesatan yang nyata. (Surah Al-Jumuah: 2)

Kita perlu sedar bahawa guru adalah murabbbi soohibul risalah, yang kerjanya bukan sekadar tugas sebagai pekerja yang dibayar gaji tetapi pemilik risalah bakal diganjari Allah dengan pahala yang berpanjangan.

Oleh itu, kerja-kerja yang dibuat oleh murabbi IKRAM-Musleh tidak boleh dilihat dalam rangka hanya masuk kelas keluar kelas. Murabbi bukan hanya sekadar pengajar, mudarris atau  cikgu.  Tetapi ia perlu dilihat dalam rangka yang lebih besar, sebagai murabbi sedang menyediakan bahan dan tapak penting dalam rangka pembinaan tamadun yang gemilang.

Persediaaan untuk pembinaan tamadun ini  menuntut kita melaksanakan beberapa tanggungjawab utama. Salah satu daripadanya ialah melipat gandakan usaha-usaha ke arah membangun kader-kader dakwah dan perjuangan seramai-ramainya terutamanya daripada kalangan generasi muda.

Umat memerlukan generasi muda yang bukan sahaja mantap iman, ilmu dan amalnya tetapi juga mempunyai ciri-ciri berikut:

Ke arah melaksanakan tanggungjawab utama tersebut, berikut adalah perkara-perkara yang perlu para murabbi IKRAM-MUSLEH lakukan:

1. Kita  sendiri perlu menerapkan ciri-ciri yang disebutkan di atas dalam diri dan keluarga kita. Untuk itu, mari kita libatkan diri kita dengan penuh ikhlas dan kesungguhan  dalam sistem tarbiyah yang disediakan di sekolah-sekolah kita.

2. Kita perlu teruskan dengan usaha yang pertama dan yang terutama iaitu berdakwah kepada anak murid di SRI-SMI. Tiada perkataan yang lebih baik daripada perkataan-perkataan yang mengajak mereka kepada penghayatan Islam yang sebenarnya. Usaha dakwah ini seharusnya disebatikan dalam proses P&P serta aktiviti-aktiviti pelajar.

“Dan tidak ada yang lebih baik perkataannya daripada orang yang menyeru kepada (mengesakan dan mematuhi perintah) Allah, serta ia sendiri mengerjakan amal yang soleh, sambil berkata: “Sesungguhnya aku adalah dari orang-orang Islam (yang berserah bulat-bulat kepada Allah)!” (Surah Fussilat:33)

3. Kita perlu memastikan peningkatan dan penambah-baikan berterusan diri kita di mana diri kita sentiasa bertambah baik dari semua sudut, khususnya proses P&P dan pentarbiahan, setiap hari. Hari ini seharusnya lebih baik daripada kelmarin. Sabda Rasulullah SAW:

Barangsiapa yang sama dua harinya, maka dia sudah terpedaya. (Hadis marfu’)

4. Jadikanlah Al-Quran Al-Karim dan Sunnah Ar-Rasul SAW sebagai rujukan utama dalam kehidupan kita – wasilah utama taqarrub ilallah. Malah, sama-samalah kita tingkatkan hafazan Al-Quran Al-Karim kerana jiwa raga, minda dan jasad yang tegap dengan Al-Quran Al-Karim merupakan benteng kukuh terhadap serangan kemungkaran dan kebatilan; di samping memudahkan pelaksanaan makruf dan kebajikan.

Alhamdulillah, maklumbalas yang diterima daripada para pelajar menunjukkan bahawa mereka amat menghargai kesungguhan dan pengorbanan para pendidik mereka – bersabar dengan segala kelemahan pelajar, menggilap potensi mereka sehingga cemerlang. Mereka insyaAllah, akan meneruskan usaha dakwah dan tarbiyah di mana sahaja mereka berada nanti – khususnya dalam kalangan mahasiswa IPT.

Bunga dan buah kejayaan usaha-usaha kita semakin kian terserlah.

Alhamdulillah, kita mendapati kebanyakan daripada penggerak IKRAM di kalangan generasi muda adalah lepasan dari SRI-SMI IKRAM-Musleh.   Kita juga mendapati kebanyakan pelajar lepasan SRI-SMI telah muncul sebagai pemimpin dalam persatuan-persatuan pelajar di dalam dan luar negara.  Syabas dan tahniah kepada para pendidik, ibubapa dan warga SRI-SMI di atas kejayaan ini.

Ini semua merupakan sunnah hasanah dari kita. InsyaAllah.

من سن سنة حسنة فله اجرها واجر من عمل بها الى يوم القيامة

Barangsiapa melakukan sunnah hasanah, maka baginya ganjaran dan juga ganjaran orang yang beramal dengannya sehingga ke Yaumul Qiyamah. (Riwayat Muslim)

Moga-moga Allah SWT memberkati dan meredhai amal soleh ini dan mengurniakan rahmat-Nya ke atas para murabbi IKRAM-MUSLEH: Pembina Kader-kader Duat – amiin.

Selamat Menyambut Hari Murabbi IKRAM-MUSLEH 2012.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


2,359 sukarelawan tawar diri bantu KKM

Mereka adalah daripada pelbagai kategori iaitu 65 pakar perubatan pelbagai bidang, 159 pegawai perubatan, 909 orang jururawat, 220 juruteknologi makmal perubatan, 704 penolong pegawai perubatan dan 106 orang juru X-ray.

Selain itu, mereka yang menawarkan diri termasuk 56 ahli fisioterapi, 70 pegawai sains (mikrobiologi), tujuh (7) pegawai farmasi, 44 penolong pegawai farmasi, 11 pegawai keselamatan dan kesihatan pekerjaan, dua (2) pegawai psikologi dan enam (6) kaunselor.

“KKM sangat menghargai perkhidmatan sukarelawan kesihatan dan perubatan daripada pelbagai peringkat dan profesion dalam menangani penularan kejadian COVID-19 di Malaysia,” kata beliau.

Dalam masa yang sama, jelasnya, KKM sedang dalam perbincangan dengan agensi pusat untuk segera memperhalusi mekanisme lantikan secara kontrak bagi pengamal profesion perubatan yang berhasrat untuk berkhidmat dengan KKM dalam tempoh penularan jangkitan COVID-19 ini.

“KKM sangat mengalu-alukan lebih ramai sukarelawan dan mereka yang ingin berkhidmat dengan KKM untuk tampil menyertai pasukan bantuan kesihatan dan perubatan COVID-19,” ujarnya.

Menurutnya, sukarelawan boleh dengan mengisi Borang Pendaftaran Anggota Sukarelawan Pasukan Bantuan Kesihatan dan Perubatan COVID-19.

Mereka yang ingin menyumbang di fasiliti kesihatan awam seperti di klinik kesihatan, pejabat kesihatan daerah, KLIA dan sebagainya, boleh mendaftar di pautan bit.ly/publichealth-vol sementara yang yang ingin berbakti di hospital KKM boleh daftar di bit.ly/hospital-vol.

Perkembangan wabak COVID-19 di Malaysia hari ini menyaksikan pertambahan 142 kes positif dengan jumlah keseluruhan 2,908 kes, pertambahan dua (2) kes kematian yang menjadikan kumulatif kes sebanyak 45 serta 108 kes telah pulih dan menjadikan jumlah discaj seramai 645 kes.


Program menarik sempena Hari Bahasa Ibunda Antarabangsa 2020

Pada Sabtu, 15 Februari, Karnival Hari Bahasa Ibunda Antarabangsa 2020 akan berlangsung di Kuala Lumpur & Selangor Chinese Assembly Hall (KLSCAH) yang menyajikan pelbagai aktiviti seperti Bicara Berirama (dalam pelbagai bahasa), khat Jawi, kaligrafi (Cina dan Tamil), anyaman orang asli, seni potong kertas Cina serta pembuatan Kolam, Thoranam dan Mehendi/Inai.

Karnival tersebut turut diserikan dengan permainan dan kebudayaan tradisional pelbagai kaum antaranya Congkak/Palanguli, Batu Seremban, Cabaran Chopstick dan Jak Renoi selain pertandingan seni kolaj, melukis dan menulis.

Tahun ini adalah tahun kesembilan bagi acara ini yang dianjurkan bersama oleh Tamil Foundation Malaysia (TFM), LLG Cultural & Development Centre, Pertubuhan IKRAM Malaysia (IKRAM), Jaringan Orang Asal Se-Malaysia (JAOS) dengan kerjasama NGO-NGO lain serta rakan strategik.

Sementara itu, program kemuncak adalah Majlis Sambutan Hari Bahasa Ibunda Antarabangsa 2020 yang akan berlangsung pada Jumaat, 21 Februari di Auditorium Sekolah Jenis Kebangsaan (Cina) Chung Kwo, Kuala Lumpur.

Majlis itu bakal dirasmikan oleh Timbalan Menteri Pendidikan YB Puan Teo Nie Ching dan diserikan dengan ucapan wakil UNESCO Jakarta, Deklarasi Hari Bahasa Ibunda Antarabangsa UNESCO dan persembahan Orang Asal.

Majlis itu juga bakal disajikan dengan Forum Belia yang menampilkan panelis Cik Dayoung (Aktivis Belia JOAS), Dr Daniel Iqram Abd Halim (Aktivis IKRAM Muda), Cik Lavaniya Nagarajan (Aktivis Belia Tamil Foundation) dan Encik Wong Yan Ke (Aktivis Belia KLSCAH) dan dipengerusikan oleh Pn Khadijah Khalid (Aktivis Belia IKRAM).

Hari Bahasa Ibunda Antarabangsa disambut pada 21 Februari setiap tahun di seluruh dunia, diisytiharkan oleh UNESCO pada tahun 1999 bagi mempromosi kepelbagaian budaya dan bahasa, serta menggalakkan penggunaan bahasa untuk memelihara warisan dan budaya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU15: Firma Kajian, Media Selidik Suara Rakyat

SERI KEMBANGAN – Tiga firma kajian bersama lima organisasi media utama negara menjalankan Kaji Selidik Suara Rakyat Malaysia Menuju PRU15 bermula hari ini hingga 9 Oktober depan.

Dalam kajian ini, ILHAM Centre, O2 Research dan Centre for Malaysian Chinese Studies bekerjasama dengan Sinar Harian, Sin Chew Daily, The Star, Astro Awani dan Malaysia Nanban.

Kolaborasi julung kali firma kajian bersama organisasi media dalam kaji selidik tersebut merupakan satu titik mula yang baik dalam berkongsi input dan dapatan kajian tentang Pilihan Raya Umum ke-15 (PRU15).

Pengarah Eksekutif ILHAM Centre, Hisommudin Bakar berkata, pihaknya amat berbesar hati apabila berpeluang terlibat secara langsung dalam kolaborasi berkenaan yang bakal mencungkil kehendak dan harapan sebenar pengundi.

“Ini pertama kali kami dilibatkan dalam projek seumpama ini dan kali pertama juga dalam sejarah tiga firma kajian bekerjasama secara langsung dengan pihak media. Berbeza dengan sebelum ini di mana banyak kajian dilakukan secara bersendirian antara firma-firma,” katanya pada Ahad.

Kolaborasi media pelbagai bahasa, platform dan fokus pembaca ini adalah inisiatif untuk meninjau pendapat rakyat Malaysia mengenai pilihan raya umum yang bakal diadakan tidak lama lagi.

“Kami di ILHAM Centre diberi tugasan menelusuri dan membuat eksplorasi khususnya terhadap segmen pengundi Melayu Muslim, apa yang mereka mahukan berkenaan politik dan masa depan Malaysia yang lebih baik.”

Menurutnya, O2 Research dan Malaysian Chinese Studies mempunyai segmen mereka tersendiri.

“Segmen-segmen ini adalah spesifik serta lebih mendalam dan jika kesemuanya digabung jalin dan dihebahkan menerusi lima organisasi media terlibat, pasti akan memberi impak terbaik terutama membangkitkan kesedaran pengundi dalam memainkan peranan dan menunaikan hak mereka dalam proses demokrasi negara,” jelasnya.

Ujar beliau, ILHAM Centre mengekalkan metodologi konvensional dalam menjalankan kaji selidik iaitu menggunakan borang dan secara bersemuka dengan responden.

“Ada firma kajian yang menggunakan metodologi hibrid dan sepenuhnya atas talian, namun kami di ILHAM Centre kekal menggunakan kaedah kajian secara bersemuka di lapangan dan sampel kaji selidik ini bakal diambil di Semenanjung Malaysia, Sabah dan Sarawak.”

Jelasnya, pembentangan hasil dapatan kaji selidik dijangka selesai pada 15 Oktober depan.

“Kami menyasarkan sekitar 1,500 ke 1,800 sampel di seluruh Malaysia untuk mewakili bacaan dan membuat bacaan tepat.


Pemimpin Korup, Rasuah Jangan Diberi Muka!

Ketika Saidina Abu Bakar r.a. dilantik sebagai khalifah pertama selepas kewafatan Nabi Muhammad SAW, beliau menyampaikan khutbah seperti berikut:

“Wahai sekalian manusia, sesungguhnya aku telah dipilih untuk memimpin kamu semua, dan aku  bukanlah yang terbaik dalam kalangan kamu semua. Sekiranya aku berbuat baik maka bantulah aku, dan sekiranya aku melakukan kesilapan, maka betulkanlah aku. Kebenaran adalah satu amanah dan dusta itu adalah satu pengkhianatan.”

“Taatlah kepadaku selama mana aku taat kepada Allah SWT dan Rasul-Nya. Tetapi apabila aku melakukan maksiat kepada Allah dan Rasul-Nya, maka tidak wajib kepada kamu semua untuk mentaatiku. Marilah semua mendirikan solat, semoga Allah SWT merahmati kamu semua.”

Bait-bait kalam yang diucapkan oleh Khalifah Saidina Abu Bakar r.a. memperlihatkan sisi perwatakan seorang pemimpin yang berakhlak tinggi dengan ketinggian sifat amanah dan benar.

Sejarah telah menyaksikan model kepimpinan berkredibiliti dan berintegriti di bawah pimpinan Khalifah Saidina Abu Bakar r.a. selama dua tahun sebelum jawatan khalifah disyura untuk diserahkan kepada Khalifah Umar al-Khattab r.a. yang menyambung legasi kepimpinan yang disegani. [1]

Menyingkap realiti situasi kepimpinan di Malaysia yang dilanda kontroversi  kesalahan jenayah yang bersilih ganti memenuhi ruang utama depan akhbar, ia sesungguhnya telah menconteng imej Malaysia di mata dunia.

Pada 23 Ogos lalu, mantan Perdana Menteri Malaysia, Dato’ Seri Najib Razak telah dikekalkan hukuman penjara sebanyak 12 tahun dan denda RM210 juta oleh Mahkamah Persekutuan atas kesalahan melibatkan kes penyelewengan dana SRC International Sdn Bhd bernilai RM42 juta.

Masyarakat telah saksikan respons daripada pelbagai kepimpinan termasuk pimpinan parti, para agamawan, ilmuwan dan tidak ketinggalan tokoh masyarakat terhadap keputusan penghakiman kes beliau.

Kes berprofil tinggi ini mendapat liputan meluas bukan sahaja di Malaysia, malah di luar negara. Ketika rakyat bersyukur kerana tertegaknya keadilan terhadap kepemimpinan kleptokrat, reaksi sebahagian pemimpin parti termasuk sebilangan tokoh masyarakat mencetuskan kekeliruan dalam kalangan rakyat.

Amat menghairankan apabila tokoh-tokoh ini melahirkan simpati atas hukuman jenayah yang dikenakan dan mempersoalkan keputusan penghakiman yang telah dijalankan secara teliti di pelbagai peringkat mahkamah melibatkan berpuluh-puluh saksi, semakan dan penelitian beribu-ribu halaman dokumen selama beberapa tahun lamanya.

Tambahan lagi, usaha memohon pengampunan sejurus selepas sehari penghakiman dibuat dan mempengaruhi masyarakat agar turut bersimpati terhadap orang yang dijatuhkan hukuman benar-benar mengguris hati rakyat yang sebenarnya menjadi mangsa dalam isu penyelewengan dan ketirisan dana serta penyalahgunaan kuasa.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah bahawa kuasa untuk menghukum dan memberi pengampunan tidak wajar digunakan sewenang-wenangnya kerana ia bakal dipertanggungjawabkan di hari kemudian.

Baginda bertitah, “Keadilan tentunya tidak akan tercapai jika undang-undang tidak dilaksanakan secara konsisten dan adil kerana falsafah di sebalik penggubalan sesuatu undang-undang sudah ternoda.”

“Akibatnya, pihak yang lemah akan menjadi mangsa kepada pihak yang memiliki kuasa. Maka, titik permulaan bagi menghalalkan penindasan dan kezaliman akan berlaku dalam suatu sistem pemerintahan.”

Baginda dilaporkan bertitah demikian ketika menyempurnakan majlis perasmian dan permasyhuran Kompleks Mahkamah Syariah Negeri Pahang [2].

Kita junjung saranan Baginda Yang Di-Pertuan Agong ini.

Sungguh ironi apabila negara  yang mendaulatkan undang-undang, tetapi mempunyai sebilangan pimpinan tertinggi yang tetap menjunjung kepemimpinan kleptokrat dan memperlekehkan fungsi Suruhanjaya Pencegahan Rasuah Malaysia (SPRM) yang meletakkan visi mewujudkan Malaysia yang bebas daripada rasuah dan menjadikan SPRM agensi pencegahan rasuah bertaraf dunia.

Kepimpinan yang sewajarnya menunjukkan contoh tauladan baik untuk diikuti, telah memberikan gambaran salah kepada masyarakat bahawa bahawa isu kesalahan rasuah bukan zalim, tidak merosakkan, boleh dimaafkan dengan mudah dan pesalah jenayah tetap boleh diangkat sebagai pemimpin yang perlu dihormati dan diletakkan kepercayaan.

Jika begitu, timbul persoalan keadilan bagi masyarakat awam yang melanggar akta undang-undang yang sama.

Sikap kepimpinan sebegini  seolah-olah menunjukkan ada dua darjat iaitu undang-undang yang terpilih untuk golongan yang berkuasa dan berpengaruh dan yang lain untuk  masyarakat yang lemah tanpa pengaruh. Ini tidak adil, titik!

Kesan langsung perbuatan rasuah terhadap kesejahteraan hidup rakyat dapat dilihat dalam kes rasuah Datin Seri Rosmah Mansor yang telah didapati bersalah menerima suapan RM6.5 juta membabitkan projek solar hibrid bernilai RM1.25 billion.

Kes ini melibatkan kompromi terhadap nasib pelajar-pelajar di 369 sekolah di luar bandar yang belajar dalam serba kekurangan dan ketidakselesaan disebabkan tidak mempunyai bekalan elektrik tetap dan hanya bergantung kepada genset diesel untuk menjana elektrik.

Dalam gerabak bergerak menuju transformasi era digitalisasi, negara masih terbeban dengan isu kemunduran dalam sektor pendidikan apabila masih wujud lagi sekolah berkategori daif.

Kementerian Pendidikan (KPM) mendedahkan, sebanyak 351 buah sekolah di Sarawak dikenal pasti sebagai sekolah daif. Jabatan Kerja Raya (JKR) mengisytiharkan 107 daripada sekolah daif sebagai tidak selamat berskala 7. Manakala baki 244 sekolah lagi, disahkan sebagai tidak selamat berskala 6 daripada Jabatan Pendidikan Negeri (JPN) [3].

Terjadinya peristiwa penyalahgunaan dana dan kuasa menambah pedih pada luka rakyat. Ini adalah pengajaran penting kepada rakyat untuk serius berfikir dan menilai dengan  mendalam agar memilih pemimpin yang benar dan tepat iaitu pemimpin yang boleh membawa kepada kesejahteraan rakyat dan kemakmuran negara, bukan pemimpin yang terpalit dengan rasuah.

Negara bukan sahaja memerlukan pemimpin yang berakhlak tinggi tetapi mereka yang cekap mengurus tadbir hal ehwal negara. Asasnya, kecekapan dan ketelusan dalam mentadbir dapat direalisasikan apabila adanya mekanisme semak dan imbang yang berkesan dan kebal daripada pengaruh kepentingan mana-mana pihak.

Pemimpin perlu sedia akui kesalahan, menerima teguran dan mahu dibaiki.  Rakyat perlu sedar yang mereka turut berhak untuk mengawal kuasa pemerintah dengan terlibat sama melakukan audit dalam tindakan pemimpin agar pemimpin tidak tersasar dalam visi dan misinya membawa kemajuan dan kebaikan untuk nusa, bangsa dan agama.

Prinsipnya, rakyat tidak perlu mentaati pemimpin hanya disebabkan mereka adalah pemimpin, tetapi ketaatan itu disalurkan pada tempat yang benar iaitu mentaati pemimpin selagi pemimpin itu mentaati Allah SWT dan menjalankan pemerintahan dalam syariat Allah.

Peribahasa ada menyebut, “Tuah yang  disembah, junjung yang dipanjat.”

Oleh itu, pemimpin yang berkredibiliti dan memiliki integriti akan menarik kesetiaan dan memperoleh kehormatan daripada rakyat tanpa diminta, bahkan musuh turut mengangkatnya dan mengiktiraf kepemimpinannya.

Hj Badlishah Sham Baharin
Presiden
Pertubuhan IKRAM Malaysia

1. Khutbah Pertama Saidina Abu Bakar RA
2. Titah Agong
3. Sekolah Daif Sarawak

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jangkitan semakin berkurangan

“Ini berdasarkan kes positif harian dalam negara yang merekodkan jumlah dua angka sepanjang minggu lepas.”

Namun tegasnya, capaian kepada unjuran ini bergantung kepatuhan rakyat kepada norma-norma baharu yang diamalkan mereka sejak Perintah Kawalan Pergerakan(PKP) dikuatkuasakan.

“Kalau tidak ada keperluan di luar, duduk di rumah, itulah mesej kita. Sekarang ini duduk di rumah paling selamat, tidak dapat jangkitan dari seorang ke seorang,” ujarnya dalam sidang media hariannya mengenai COVID-19 di sini pada Rabu.

Menurutnya, kes kebolehjangkitan sekarang ini semakin berkurang.

“Kita harapkan kes ini dari 1,700 kini akan berkurang kepada 1,000 dan kemudiannya 500.”

Dalam perkembangan berkaitan, Data-Driven Innovation Laboratory, Singapura University of Technology & Design menjangkakan jangkitan pandemik COVID-19 di Malaysia dijangka akan tamat sepenuhnya pada awal Julai depan.

Berdasarkan data yang dibuat pada 26 April lalu, sebanyak 97 peratus jangkitan itu dapat dikawal pada 6 Mei manakala pada 20 Mei pula, wabak itu dikatakan akan dihapuskan sebanyak 99 peratus di negara ini.

Manakala data yang sama turut menunjukkan rata-rata negara di Eropah akan mengakhiri wabak tersebut antara Julai sehingga Oktober depan.

Sehingga kini, wabak yang didakwa berpunca daripada sebuah pasar basah di Wuhan pertama kali muncul pada bulan Disember tahun lalu telah menjangkiti lebih 3 juta orang di seluruh dunia.

Ketika ini, 185 negara telah dikesan menjangkiti wabak tersebut dengan jumlah kematian keseluruhan kini melebihi 200,000 orang.


Mansuh Hukuman Mati Mandatori: SUHAKAM Sambut Baik

SERI KEMBANGAN – Suruhanjaya Hak Asasi Manusia Malaysia (SUHAKAM) mengalu-alukan keputusan pemansuhan hukuman mati mandatori bagi 11 kesalahan.

“Keputusan berkenaan sejajar usaha advokasi Suruhanjaya serta Perkara 5 Perlembagaan Persekutuan yang menggariskan kerangka komprehensif untuk melindungi kebebasan asasi semua rakyat Malaysia,” ujar Pengerusi SUHAKAM, Prof. Datuk Dr Rahmat Mohamad.

Dalam kenyataannya hari ini, SUHAKAM turut menyatakan penghargaan dengan penglibatan Pesuruhjaya dan mantan Pesuruhjaya sebagai ahli Jawatankuasa Khas untuk mengkaji hukuman alternatif kepada hukuman mati mandatori dalam memberikan input kepada Rang Undang-Undang tersebut.

“Kesemua ahli Jawatankuasa ini juga menjalankan pelbagai usaha ke arah penggubalan undang-undang berkenaan.”

Menurutnya, penghapusan hukuman mati mandatori merupakan suatu langkah positif ke arah ratifikasi Konvensyen Pertubuhan Bangsa-Bangsa Bersatu Menentang Penyeksaan dan Layanan atau Hukuman Lain yang Zalim, Tidak Berperikemanusiaan, atau Menjatuhkan Maruah (UNCAT).

Terdahulu pada Isnin, Dewan Rakyat telah meluluskan Rang Undang-Undang (RUU) Pemansuhan Hukuman Mati Mandatori 2023.

RUU itu diluluskan dengan lebih suara bersetuju selepas bacaan kali ketiga oleh Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh dan dibahas 10 Ahli Parlimen.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Guru Tunjang Sekolah Rahmah

Perutusan Sempena Hari Murabbi IKRAM MUSLEH
16 Mei 2022
“Guru Tunjang Sekolah Rahmah”

Kita memanjatkan setinggi-tinggi kesyukuran kehadrat Ilahi Azzawajalla di atas segala inayah wal hidayah wat taufiq-Nya SWT ke atas kita sehingga kini. Kita amat bersyukur kepada Allah SWT dan mendoakan moga-moga perjalanan Majlis ini diberkati-Nya SWT – amin.

Kita bersyukur kepada Allah SWT kerana telah diberi peluang menyambut Hari Murabbi  IKRAM MUSLEH 2022 walaupun dalam keadaan berjaga-jaga kerana COVID-19 masih melanda  tanah air kini.

Kita juga amat bersyukur kerana sistem pendidikan yang telah kita asaskan semenjak tahun  1982, bukan sahaja telah menjadi lebih mantap pengurusannya, bahkan ia terus berkembang  dengan cemerlang dan institusi pendidikan IKRAM (IPI) mampu bersaing dengan institusi  pendidikan tersohor peringkat kebangsaan dan antarabangsa.

Dalam kesempatan ini, saya  ingin merakamkan jazakumullah khairal jaza’ kepada semua yang terlibat, khususnya para  muallimin dan muallimat, para pendidik, para murabbi murabbiah, yang telah bertungkus lumus serta berhempas pulas menjayakan sistem pendidikan ini.

Moga-moga Allah SWT mengurniakan ke atas para murabbi ganjaran yang setimpalnya. Mudah-mudahan para murabbi akan terus dikurniakan kemampuan bagi memperkasakan lagi sistem pendidikan  kita.

Allah SWT berfirman: “Dan tiadalah Kami mengutuskan engkau (wahai Muhammad),  melainkan untuk menjadi rahmat bagi sekalian alam.” (Surah al-Anbiyaa’: Ayat 107)

Oleh itu, usaha gigih perlu dilakukan secara berterusan agar suasana rahmah mencakupi  setiap aspek kehidupan dan dengan itu memudahkan pembangunan insan yang mampu  melaksanakan tanggungjawabnya sebagai hamba dan khalifah Allah SWT.

Dalam sistem Pendidikan IKRAM Musleh, konsep Sekolah Rahmah perlu dihidupkan,  bertujuan membina dan melahirkan Insan Rabbani. Sistem pendidikan yang merangkumi  aspek-aspek kurikulum, instruction (kaedah dan teknik pengajaran, pembelajaran dan  pentarbiahan), pentaksiran dan pengurusan, hanya boleh dijayakan dengan cemerlang jika ia  mendapat kerjasama dan sokongan semua pihak.

Insan Rabbani yang ingin dibangunkan oleh IKRAM Musleh memiliki 11 konstruk seperti  berikut:

Manakala konsep Sekolah Rahmah yang ingin dibangunkan oleh IKRAM MUSLEH memiliki  empat nilai asas iaitu:

Di antara tunjang utama bagi membina dan melahirkan Insan Rabbani dan bagi mewujudkan  konsep Sekolah Rahmah ialah para murabbi.

Para murabbi perlu melaksanakan proses pentarbiahan dengan penuh rahmah dan  membangunkan sepenuhnya segala potensi anak didik.

Proses pentarbiahan akan membina dalam diri anak didik keimanan dan ketaqwaan, sifat  taqarrub ilallah, budaya-budaya berdoa, bertaubat dan memohon keampunan Allah serta  tazkiyatun nafs.

Proses membangunkan sepenuhnya potensi anak didik pula akan menjadikan  mereka mampu berperanan dengan berkesan dalam keluarga, masyarakat, negara, ummah dan manusia sejagat.

Telah bersabda Rasulullah SAW: “Setiap anak yang dilahirkan itu dalam keadaan fitrah (suci  bersih), kedua ibu bapanyalah yang mencorakkannya menjadi Yahudi atau Nasrani atau  Majusi.” (HR Bukhari)

Para ibu bapa mentarbiah anak mereka di rumah. Para murabbi pula memainkan peranan  mentarbiah anak didik di sekolah.

Allah SWT berfirman: “Dan orang-orang yang berusaha dengan bersungguh-sungguh kerana  memenuhi kehendak agama Kami, sesungguhnya Kami akan memimpin mereka ke jalan-jalan  Kami (yang menjadikan mereka bergembira serta beroleh keredhaan); dan sesungguhnya  (pertolongan dan bantuan) Allah adalah beserta orang-orang yang berusaha membaiki  amalannya”. (Surah Al-Ankabut: 69)

Terapkan sifat mujahadah fi sabilillah dalam diri anak didik. Allah SWT akan bersama mereka dan akan mengurniakan mereka kejayaan di dunia dan di akhirat.

Telah bersabda Rasulullah SAW: “Barang siapa menjadi pelopor suatu amalan kebaikan lalu  diamalkan oleh orang sesudahnya, maka akan dicatat baginya ganjaran semisal ganjaran  orang yang mengikutinya dan sedikitpun tidak akan mengurangi ganjaran yang mereka  peroleh. Sebaliknya, barang siapa menjadi pelopor suatu amalan keburukan lalu diamalkan  oleh orang sesudahnya, maka akan dicatat baginya dosa semisal dosa orang yang  mengikutinya, tanpa mengurangi dosanya sedikit pun.” (HR Muslim)

Berilah kepada anak didik ilmu pengetahuan dan kemahiran yang bermanfaat kerana ilmu  dan kemahiran itu akan disebarluaskan dan dimanfaatkan olehnya kepada orang lain. Dan  jangan sekali-kali memberi ilmu dan kemahiran yang munkar kerana ia juga akan  disebarluaskan dan diamalkan olehnya kepada orang lain.

Telah bersabda Rasulullah SAW: “Bukanlah termasuk golongan kami orang yang tidak  menyayangi yang muda, tidak menghormati yang tua, dan tidak mengerti hak ulama  kami.” (HR Ahmad)

Tanamkan dalam diri anak didik adab dan akhlak sepertimana yang ditunjukkan oleh  Rasulullah SAW. Ajarlah mereka beradab dengan semua – misalnya dengan orang yang lebih  muda, orang yang lebih tua dan alim ulama.

Telah bersabda Rasulullah SAW: “Sesiapa yang berbuat kepada kamu kebaikan maka  balaslah. Jika kamu tidak mempunyai sesuatu untuk membalasnya, maka doakanlah dia,  sehingga kamu merasakan bahawa kamu sudah membalasnya.” (HR Abu Daud)

Budayakan dalam diri anak didik agar membalas amal kebajikan orang lain dengan amal  kebajikan; walaupun sekadar berdoa untuk orang berkenaan.

Ummah memerlukan generasi yang menguasai ilmu, kerohanian yang kukuh, kepimpinan  yang berwibawa, berdakwah dengan istiqamah, akhlak mulia yang akhirnya membawa  kepada rahmatan lil ‘alamin kepada semua.

Mudah-mudahan kita akan terus berkobar-kobar semangatnya, memainkan peranan besar  dalam membangunkan sistem pendidikan Islam, melahirkan generasi rabbani seterusnya  memberi sumbangan besar kepada pembangunan negara dan ummah.

Semoga Allah SWT memberkati dan meredai usaha-usaha para pendidik semua, baik di  sekolah mahupun dalam masyarakat.

Selamat Menyambut Hari Murabbi IKRAM MUSLEH 2022.

Profesor Dr Omar Yaakob
Pengerusi Jawatankuasa Pendidikan
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ini serius, bukan main-main

Rasuah ialah salah satu rintangan serius yang mengancam pembinaan sesebuah negara apatah lagi menyentuh kemakmuran dan ekonominya. Keburukannya tidak perlu dijelaskan lagi kerana ia menghambat langkah kemajuan dan mensabotaj usaha yang dilakukan untuk mencapai pembangunan dan keharmonian itu.

Realitinya memerangi rasuah adalah satu cabaran besar kerana ia satu proses untuk menyerang semua institusi dan agensi yang terlibat dengan ‘tangan besi’ bagi menyingkirkan pandemik ganas yang merebak dalam sesebuah entiti.

Ia bukan sesuatu yang mudah tetapi memerlukan jangka waktu yang panjang, menitiskan ilmu dan kesedaran sebagaimana kata Ketua Sekretariat Rasuah Busters Sinar, Puan Nurhayati Nordin. Beliau berkata demikian ketika sesi Sidang Media Pengumuman Pasukan Teras #RasuahBusters yang diadakan pada 5 April 2021, baru-baru ini di Karangkraf.

Terdapat juga segelintir masyarakat yang beranggapan bahawa perjuangan Rasuah Busters ini adalah satu retorik cuma, kerana sudah berpuluh tahun kempen atau gerakan seperti ini  dilaksanakan, seakan-akan tidak nampak kesannya.

Puan Nurhayati berkata gerakan rakyat demi rakyat ini bukanlah ingin meletakkan tanggungjawab itu kepada SPRM semata-mata, bukan juga kepada mana-mana badan integriti dan tidak juga kepada Rasuah Busters saja.

“Tetapi semuanya bermula daripada neukles yang kecil, daripada institusi diri kita sendiri membawa kepada keluarga, komuniti dan masyarakat. Itulah perbezaan gerakan Rasuah Busters dengan yang lain.”

Tentunya Rasuah Busters adalah satu platform memperjuangkan dan menghapuskan gejala rasuah, yang mana ia menjadi sebuah ejen yang membantu memelihara integriti negara ini agar ia dapat dikembalikan semula.

Jika telah dilakukan 60 tahun lalu

Terdapat lima etika yang perlu dipraktikkan oleh setiap Rasuah Busters iaitu:

5. Kebijaksanaan untuk memaafkan dan memberikan syarat-syarat tertentu

“Ini adalah lima perkara yang disasarkan kepada kita, media dan sebagainya kerana kita tidak mahu mengikut budaya sebelum ini, yang apabila berlaku perlakuan rasuah, sama ada pada diri kita, keluarga atau syarikat, kita melenting, marah.”

Tegas beliau, jika marah itu telah berjaya dilakukan pada 60 tahun yang lalu, negara ini tentunya sudah berjaya membanteras perlakuan jahat ini iaitu rasuah.

“Saya tegaskan hari ini, saya ingin berkongsi dengan semua. Kita mempunyai peringkat-peringkat seperti yang dinyatakan tadi, ekosistem kita hendak bentuk bermula dalam diri kita sendiri, membawa kepada keluarga, komuniti. Ini adalah budaya yang sudah diserapkan, sudah diterima masuk ke dalam diri dan organisasi. Jadi apa yang patut kita lakukan?”

Beliau menegaskan bahawa awareness (kesedaran) ini sangat penting. Puan Nurhayati menambah, pendekatan yang Rasuah Busters amalkan ialah pendekatan yang bijaksana dan bukan dilakukan sendirian.

“Sebagaimana kami mulakan kempen Rasuah Busters ini dengan ‘Mak kata Jangan.’ Dan ramai juga yang tertanya-tanya, kenapa dengan ‘Mak kata jangan’?” soalnya kepada hadirin. Satu tanggungjawab peribadi perlu diterapkan, mengapa rasuah ini perlu dibanteras?

Dalam pada itu, Rasuah Busters juga tidak menafikan mana-mana usaha dan tanggungjawab yang sedang diusahakan serta dilakukan oleh pelbagai pihak, kerajaan dan bukan kerajaan bagi menangani isu ini.

Selain itu, terdapat maklum balas daripada pelbagai pihak, kenapa Rasuah Busters tidak terus menterjemahkan rasuah kepada isu yang menyentuh agama? Namun, sebenarnya ada sesuatu yang sangat menyentuh seseorang itu sekalipun dirinya tidak mempunyai kepercayaan agama.

“Kita lahir dari seorang ibu. Ibu adalah entiti juga yang akan membawa kebebasan negara ini daripada rasuah dan anak yang dilahirkan oleh ibu, mendengar segala pesanan ibu, mengelakkan diri daripada melakukan kesalahan rasuah. Adakah sanggup setiap daripada kita, media yang hadir hari ini, balik dan menyuapkan najis ke mulut anak, najis rasuah?” soalnya tegas.

Itulah yang perlu diketengahkan, kerana awareness (kesedaran) ini kalau tidak digerakkan walaupun semua orang ingin membuat perubahan, reformation of structure system dalam negara ini, tiada awareness, tidak memasukkan system value, ini semua akan menjadi sia-sia.

Rasuah Busters membawakan bersama coalition of the willing dan mereka yang sudi bergabung, yang mempunyai kesedaran terhadap pentingnya membanteras rasuah, untuk menjalankan apa sahaja tanggungjawab di bawah kapasiti masing-masing.

Gerakan ini berada bersama korporat dan mereka juga bergerak mengikut tangga-tangga yang ditentukan. Walaupun individu, tangga tersebut tetap dipatuhi.

“Kerana kalau terus sahaja, kita bukan menitiskan air di pokok tetapi kita mencurahkan. Bila mencurahkan, tentunya pokok pun boleh mati.”

Rasuah Busters memiliki caranya yang khusus bagaimana team research Pasukan Teras Rasuah Busters bersama, memberi maklum balas strategik kepada pasukan.

“Kita duduk dengan melihat feedback daripada media, daripada publik, daripada korporat, daripada badan bukan kerajaan, daripada kerajaan sendiri, apa yang harus kita lakukan dalam usaha menaiki tangga, fasa-fasa tersebut.”

Dalam perkembangan berkaitan, beliau menegaskan bahawa Rasuah Busters bukan satu gerakan main-main tetapi ia adalah gerakan sangat menyentuh akar umbi, yang melalui proses human system dan juga system mechanism yang perlu diperbaiki dalam memberi kesedaran menukar ekosistem, memberi satu reformation structure dalam menuju value system negara.

Oleh yang demikian, kita sebagai warganegara Malaysia perlu merasakan hidup yang harmoni, sihat dan bahagia tanpa rasuah dalam diri, keluarga dan masyarakat yang mana di belakangnya ada kepemimpinan dan badan-badan yang memerangi rasuah secara serius serta berterusan dengan menerapkan nilai-nilai kehormatan juga integriti.

Bagi mencapai keputusan yang diinginkan seperti itu memerlukan perjuangan. Maka, ayuhlah kita bersama-sama berjuang untuk masa depan anak-anak dan generasi dengan sasaran mensifarkan rasuah dalam kalangan diri, keluarga, masyarakat dan negara. Negara harmoni tanpa rasuah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenyataan Media Wanita IKRAM sempena Hari Wanita Sedunia 2011

2.0    Tema sambutan pada tahun ini yang juga merupakan sambutan yang ke-100 tahun adalah ‘Equal access to education, training and science and technology: Pathway to decent work for women’ (Peluang yang sama rata untuk mendapatkan pendidikan, latihan, sains dan teknologi: Jalan meraih kerjaya yang baik kepada wanita).’ Jelas bahawa tema Hari Wanita Sedunia tahun ini terus memberi penekanan perjuangan hak dan kesamarataan wanita, kali ini dengan menuntut pemberian hak serta peluang yang sama rata dalam mendapat pendidikan, latihan dan sains dan teknologi bagi membolehkan wanita mencapai tahap kerjaya yang baik sebagai usaha memartabatkan kaum wanita.

3.0    Sempena sambutan ini, Wanita Pertubuhan IKRAM Malaysia yang telah ditubuhkan pada 3 Oktober 2010 ingin turut serta dalam meraikan hari yang bersejarah ini. Sebagai sebuah sayap kepada Pertubuhan IKRAM Malaysia iaitu sebuah NGO Islam, Wanita Pertubuhan IKRAM Malaysia berusaha memainkan peranan menggembleng tenaga wanita dalam memperjuangkan isu-isu wanita di peringkat kebangsaan dan antarabangsa serta membela hak-hak mereka seperti yang digariskan oleh syara’. Wanita IKRAM komited untuk membangunkan potensi dan kepimpinan wanita yang akan  menyumbang kepada pembangunan masyarakat dan ummah seluruhnya.  Wanita IKRAM yakin bahawa usaha-usaha dalam memperjuangkan isu-isu wanita tidak digerakkan secara bersendirian tetapi perlu digerakkan melalui  jalinan hubungan dan membina gabungan bersama pertubuhan-pertubuhan wanita yang lain.

4.0    Penilaian secara sepintas lalu dalam situasi Malaysia, menunjukkan bahawa kedudukan wanita di negara ini sudah jauh ke hadapan dari segi penglibatan mereka di dalam kerjaya dan pembangunan masyarakat serta negara. Ia juga sekali gus menggambarkan polisi pendidikan Negara dalam memberi peluang yang sama rata kepada kaum wanita untuk mendapat pendidikan, telah berjaya mendapat respon serta kesan yang positif daripada kalangan kaum wanita bagi membolehkan  mereka meningkatkan keupayaan diri dan berdaya saing dalam kehidupan. Jika kesaksamaan menjadi kayu ukur kejayaan yang diperjuangkan, dapat dilihat bahawa  wanita di Malaysia telah berupaya menceburi dalam hampir kesemua bidang yang diceburi oleh kaum lelaki.

5.0    Namun demikian, pada masa yang sama gejala sosial seperti penderaan, penindasan, keganasan, penipuan dan ketidakadilan terhadap wanita serta kanak-kanak terus berlaku dengan meluasnya. Tidak kurang juga mereka yang berpendidikan tinggi dan berjawatan tinggi yang turut terjebak di dalam gejala-gejala ini. Keadaan ini memberi gambaran bahawa kemajuan dan kejayaan material yang dicapai oleh kaum wanita masa kini yang tidak disertai dengan pembangunan spiritual tidak dapat menjamin dan tidak berupaya untuk melindungi diri mereka khususnya dan ahli masyarakat amnya dari segala bentuk ketidakadilan dan kekejaman. Walaupun wanita telah maju dari sudut pendidikan tetapi dalam banyak hal masih banyak indeks kesejahteraan wanita yang lemah.  Sekali gus ini menunjukkan bahawa perjuangan wanita yang hanya menekankan kesaksamaan gender di dalam semua bidang semata-mata berdasarkan pencapaian material, bagi meningkatkan martabat wanita dan mencapai keadilan tidak mencukupi untuk menjadi penyelesaiaan menyeluruh kepada isu yang dihadapi oleh wanita masa kini. Apa yang jelas, adalah kehidupan ummah pada masa kini dilihat makin jauh menyimpang dari landasan hidup syariah yang telah disusun oleh Allah SWT.

6.0    Justeru, sempena sambutan 100 tahun Hari Wanita Sedunia 2011, Wanita IKRAM menyeru agar

•    Umat Islam di negara ini kembali  kepada syariah Islam sepenuhnya dalam menjalani kehidupan agar kesejahteraan sosial, ekonomi dan politik dapat dinikmati dalam erti kata sebenar.

•    Perjuangan pembelaan hak wanita pula hendaklah selaras dengan apa yang digariskan oleh syarak iaitu untuk  memartabatkan kedudukan wanita yang benar-benar sejahtera merangkumi kehidupan dunia dan akhirat. Keadaan ini akan hanya dapat dikembalikan apabila syariah Islam itu dilaksanakan sepenuhnya dan manusia menjalani kehidupan mengikut apa yang telah disusun oleh Allah SWT.

•    Pembangunan  potensi wanita mesti  berasaskan kepada satu sistem nilai yang menyeluruh meliputi pengukuhkan jatidiri yang juga merangkumi aspek aqidah dan pegangan hidup, akhlak, jasadiah dan insaniah.

•    Semua pihak perlu terus memberikan sokongan kepada kaum wanita untuk memajukan diri dalam bidang pendidikan agar wanita dapat sama-sama menyumbang dalam sektor pekerjaan. Namun pada masa yang sama tidak mengambil kesempatan dan mengeksploitasi wanita dari sudut ekonomi dan kewangan.

Selamat menyambut Hari Wanita Sedunia 2011.

USTAZAH MAZNAH DAUD Ketua Wanita Pertubuhan IKRAM Malaysia (2010-2014)

Kenyataan ini disokong bersama oleh Pertubuhan Wanita Jamaah Islah Malaysia (JIM)


Pertandingan seni kolaj guna bahasa ibunda

Anjuran bersama Pusat Pembangunan Kebudayaan LLG, Tamil Foundation, Jaringan Orang Asal Se-Malaysia (JOAS) dan Pertubuhan IKRAM Malaysia (IKRAM), pertandingan ini akan berlangsung pada Ahad ini, 19 Februari 2017, jam 2.00 hingga 6.00 petang di Brickfields Asia College, Kampus Petaling Jaya.

“Program ini terbuka kepada pelajar sekolah menengah tanpa mengira bangsa dan jantina,” ujar Pengarah Program, Cik Usharani Sarkunavalu dalam sidang media Sambutan Hari Bahasa Ibunda Sedunia 2017 di Pejabat Sekretariat Tamil Foundation di sini.

Tambah beliau, pertandingan ini adalah sebagai satu usaha menyebarkan falsafah atau prinsip “Hidup Berbilang, Makmur Bersama” dalam kalangan masyarakat.

“Program ini dianjurkan bagi menekankan kepentingan bahasa ibunda dan pendidikan berbilang bahasa dalam masyarakat berbilang kaum.”

Menurutnya, karya yang dihasilkan hendaklah berdasarkan konsep asal dan bahan yang digunakan mestilah daripada bahan kitar semula seperti, kain buruk, majalah lama, ranting kayu, daun kering, kotak minuman, botol dan sebagainya.

“Menggalakkan interaksi antara kaum serta memupuk nilai hormat-menghormati antara individu dan kaum adalah menjadi objektif penganjuran ini,” kata Hj Zaid Kamaruddin, Timbalan Presiden IKRAM.

Dalam perkembangan berkaitan, para pelajar yang ingin menjadi peserta dalam program ini bolehlah menghubungi wakil pihak penganjur iaitu Pusat Pembangunan Kebudayaan LLG di alamat 89 & 91, Jalan Maharajalela, Kuala Lumpur atau di talian 03-21422496 / 97 (Ms Yap/ Ms Tan), no. faks 03-21422487 atau e-mel: info@llgcultural.com

“Peserta-peserta hendaklah menyelesaikan karya dalam masa yang ditetapkan iaitu tiga jam termasuk perbincangan dalam pasukan, penyelesaian karya, ulasan terhadap perasaan dan pengalaman menyertai pertandingan serta penulisan penerangan karya pasukan.”

Beliau berkata, anugerah hadiah cemerlang akan diberikan kepada sebuah karya yang menjadi pemenang.

“Insya-Allah, apa yang menariknya, semua peserta akan mendapat hadiah sampingan dan sijil penyertaan,” tambah Hj Zaid.

Sehubungan dengan itu, bagi memperkenal dan menerangkan karya pasukan masing-masing kepada juri dan para hadirin, para peserta wajib menghadirkan diri dalam Majlis Sambutan Hari Bahasa Ibunda Sedunia pada jam 6.30 petang Selasa, 21 Februari 2017 di tempat yang sama.

UNESCO telah mengisytiharkan Hari Bahasa Ibunda Sedunia disambut pada 21 Februari setiap tahun semenjak 17 November 1999, bagi mengiktiraf kepelbagaian bahasa dan budaya dalam kalangan penduduk dunia dengan menginterpretasikan bahasa ibunda.

Malaysia adalah antara negara yang mempunyai banyak bahasa ibunda. Justeru itu, Malaysia merupakan satu daripada 28 buah negara yang menyokong cadangan pengisytiharan 21 Februari sebagai Hari Bahasa Ibunda oleh UNESCO.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Budaya membaca, bercerita semakin dilupakan?

Kita semakin tidak perasan dengan arus kemodenan yang meragut nikmat membaca dan bercerita yang semakin kita abaikan, jauh ditinggalkan.

Ini menyebabkan generasi anak-anak kita melupai keberkesanan teknik membaca  dan pentingnya bercerita untuk menggarap kreatifnya minda mereka.

Kisah sejarah yang dibukukan tidak lagi mampu menarik minat anak-anak untuk dibaca, malah tidak menarik langsung untuk dilihat apatah lagi untuk disentuh.

Kadangkala buku dipandang sepi oleh anak-anak zaman sekarang, canggihnya arus kemodenan mencantas, mencaras, malah kadangkala pengayaan teknik bahasa mereka juga jauh terpesong dan melangkaui kefahaman bahasa Melayu.

Ini satu fenomena yang amat menyedihkan. Ini belum lagi bahasa-bahasa yang bercampur aduk yang digunakan  dalam penggunaan seharian digunakan dalam peperiksaan yang menghakis ketulenan bahasa akar bumi Melayu kita.

Bukan marahkan kecanggihan teknologi yang mendesak runtuhnya keseimbangan penghayatan gaya bahasa yang digunakan, akan tetapi hilangnya nilai keberceritaan tersebut yang mana harus dimulakan di rumah.

Semakin kurangnya aktiviti membaca bersama keluarga pada masa kini dan lebih digantikan dengan dunia gajet, semakin menampakkan keruntuhan penggunaan bahasa anak-anak kita.

Membaca dan bercerita adalah teknik penyampaian yang telah lama wujud dalam masyarakat kita.

Dengan membaca dan bercerita, ia dapat menyampaikan sesuatu cerita pada zaman dahulu dari suatu generasi ke generasi  umpama “tidak lapuk dek hujan, tak lekang dek panas,” namun kita jua yang semakin culas untuk bercerita  kepada anak-anak zaman sekarang menyebabkan mereka lebih beralih kepada dunia gajet.

Sedangkan kanak-kanak menyimpan maklumat dari kecil dengan penghayatan mendengar iaitu bercerita daripada kesan membaca.

Namun bila mana fakta buku lebih dirampas oleh media yang canggih berserta video yang dipaparkan dengan penuh suntingan yang sangat berkesan memusnahkan fakta asal dan menyebabkan anak-anak kita terpengaruh dengan keadaan tersebut.

Malah anak-anak kita juga terpengaruh dengan gaya penggunaan bahasa yang telah bercampur aduk dan terlalu singkat, sehingga memesongkan kefahaman pembacaan yang umumnya.

Pada hari ini cerita tidak lagi disampaikan melalui cerita dongeng atau kisah  sejarah, namun telah diambil alih oleh kebanyakan filem dalam talian dan permainan gajet yang semakin menjadi bahan yang terpenting daripada sistem pembelajaran yang seharusnya diterapkan oleh ibu bapa di rumah.

Ia menunjukkan seolah-olah kesibukan para ibu bapa membenarkan kemusnahan  pada kebanyakan bahasa dan budaya anak-anak bangsa pada masa kini. Kesibukan ibu bapa menjadikan budaya bercerita dan membaca dalam kalangan anak-anak terputus, mereka juga lupa untuk menjadi kreatif dengan bahasa dan penggunaan bahasa sehingga merosakkan peribadi anak- anak.

Ini menjadikan anak-anak lebih memilih gaya bahasa yang kasar dan agak keras serta kadangkala perkataan mereka sungguh berani mengutarakan bahasa lucah dan tidak sopan.

Oleh itu, peningkatan pentingnya budaya  menegur penggunaan bahasa dan ejaan serta perkongsian kembali aktiviti membaca dan bercerita bersama keluarga adalah amat penting bagi memupuk kembali kualiti bahasa dan budaya kita.

Walaupun sedikit terlewat, kita perlu hidupkan kembali budaya bercerita dan membaca kepada anak-anak kita supaya kualiti bahasa Melayu kita terjaga.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keharmonian rumah tangga musim pandemik

Sejak Mac 2020 kerajaan telah mengumumkan Perintah Kawalan Pergerakan bagi mengekang penularan wabak Covid-19 yang mana wabak tersebut telah menimbulkan keresahan dan kerisauan pada masyarakat hatta perkara tersebut boleh mengancam nyawa.

Oleh itu, inisiatif ini telah diambil bagi kemaslahatan rakyat itu sendiri. Namun begitu, inisiatif yang telah diambil ini bagi tujuan maslahat rakyat justeru memberi impak  negatif dari beberapa sudut dan aspek yang lain. Banyak pihak dan sektor ekonomi yang terjejas dan tidak ketinggalan juga institusi kekeluargaan yang terkesan akibat pandemik ini.

Tidak dinafikan media sosial kita hampir setiap hari menghidangkan pelbagai masalah dan isu yang berlaku akibat terkesan dengan pandemik ini terutama yang melibatkan institusi kekeluargaan.

Menurut rekod, sejak berlakunya pandemik ini, kes perceraian, kes curang, kes dera, kes bunuh diri semakin meningkat dari hari ke hari dan hal ini amat membimbangkan kerana membawa kepada rosaknya institusi keluarga dan padahnya akan memberi impak kepada anak-anak.

Sekiranya kita amati antara punca dan faktor runtuhnya institusi kekeluargaan adalah disebabkan sifat ego dalam diri, pengurusan stres yang salah, masalah kewangan, kurangnya tolak ansur antara satu sama lain, terlalu pentingkan diri dan  kurangnya didikan agama dalam keluarga.

Ini ditambah pula dengan keadaan dan situasi pandemik yang mendesak dan merunsingkan yang akhirya memberi implikasi serius ke atas institusi keluarga seperti keretakan hubungan antara dua keluarga, menyumbang kepada berlakunya gejala-gejala sosial dalam masyarakat dan anak-anak terabai. Solusi kepada persoalan perceraian dan masalah yang sering berlaku dalam institusi kekeluargaan perlu ditangani dan diubati.

Untuk pengetahuan, usaha ke arah membina keluarga yang bahagia dan mengekalkannya merupakan usaha yang takkan pernah ada noktahnya kerana setiap hari kita perlu untuk berusaha dan teruskan usaha kita, dan titik di mana kita berhenti berusaha untuk memberikan yang terbaik untuk keluarga dan pasangan kita, maka itulah titik bermulanya keretakan rumah tangga dan institusi kekeluargaan.

Membangunkan sesebuah keluarga itu satu perkara yang mudah tetapi untuk mengekalkan keharmoniannya itulah yang masih menjadi tanda tanya. Menjadi lumrah kehidupan manusia terkadang diuji dengan permasalahan dalam hidup namun kita tidak boleh menjadikan itu satu alasan untuk berputus asa.

Dalam Islam, keluarga yang harmoni adalah keluarga yang sakinah, mawaddah warahmah atau boleh kita ertikan dengan keluarga yang penuh dengan kasih sayang, cinta dan harapan. Hal dalam membangunkan keluarga yang bahagia ini sudah dicontohi oleh contoh teladan yang agung iaitu baginda Rasulullah SAW sendiri. Dalam al-Quran sendiri Allah Taala berfirman:

“Sesungguhnya dalam diri Rasulullah ada teladan yang baik bagi kamu (iaitu) bagi mereka yang mengharapkan (rahmat) Allah dan (akan datang)  hari kiamat dan dia banyak menyebut tentang Allah.” (Al-Ahzab: 21)

Antara perkara yang utama perlu kita lakukan dan jaga dalam menyuburkan keharmonian rumah tangga adalah dengan memperkuatkan hubungan dengan Allah SWT, iaitu dengan cara kita bersama-sama membina biah hasanah dalam keluarga dengan mengamalkan sunnah-sunnah yang diajarkan oleh baginda Rasulullah sendiri seperti solat berjemaah bersama-sama isteri dan anak-anak, membaca al-Quran seusai solat dan juga mengadakan majlis ta’lim bersama-sama ahli keluarga.

Dalam hubungan, terkadang konflik antara pasangan adalah perkara yang tidak dapat kita elakkan.

Persoalan di sini adalah, bagaimana menguruskan setiap konflik yang berlaku agar perkara tersebut tidak menjejaskan sesuatu hubungan dan institusi kekeluargaan? Perbincangan yang baik di antara kedua-dua pihak adalah perkara yang disarankan demi merungkai segala salah faham yang berlaku.

Namun begitu, perbincangan tersebut mestilah dilakukan dalam keadaan kedua-duanya dalam emosi yang stabil. Hal ini kerana perbincangan dalam keadaan yang beremosi tidak akan membawa kepada jalan penyelesaian, malahan boleh memburukkan lagi keadaan.

Maka dalam konflik rumah tangga, sekiranya ada salah seorang yang berbuat salah, maka ketepikan ego dan saling memaafkan adalah perkara yang dituntut. Dalam al-Quran, Allah berfirman:

“Hendaklah mereka memaafkan serta melupakan kesalahan orang itu, tidakkah kamu suka Allah mengampunkan dosa kamu? Dan ingatlah Allah Maha Pengampun lagi Maha Mengasihani.” (An-Nur: 22)

Ayat tersebut merupakan galakan untuk kita agar saling bermaafan. Allah saja suka mengampuni apatah lagi kita sebagai hamba.

Jika kita perhatikan antara faktor yang menyumbang kepada kerenggangan dalam sesebuah hubungan itu adalah kerana masing-masing sibuk dengan hal masing-masing sehinggakan tidak dapat melapangkan waktu bersama isteri dan anak-anak, dan pasti akan ada yang merasa seolah-olah diabaikan.

Dalam situasi pandemik ini, memandangkan setiap daripada kita diperintahkan untuk tetap kekal dan melakukan kerja dari rumah, maka waktu bersama keluarga itu pastinya lebih banyak berbanding sebelum ini.

Justeru itu, amatlah digalakkan agar kita menghabiskan dan meluangkan waktu yang berkualiti dengan ahli keluarga dengan melakukan aktiviti yang berfaedah bersama-sama. Antara kunci utama harmoninya rumah tangga juga adalah di mana adanya waktu lapang yang dihabiskan bersama-sama dan ini adalah perkara sangat penting dalam menjaga ikatan kekeluargaan.

Antara perkara yang boleh dilakukan adalah ibu bapa boleh melapangkan waktu dengan membantu anak-anak dalam PdPR. Jika sebelum ini kebanyakan ibu bapa hanya mengharapkan guru-guru di sekolah sepenuhnya, maka sekarang adalah waktu yang sangat tepat sekiranya ibu bapa turun tangan dalam mengambil tahu akan hal pembelajaran anak-anak.

Selain itu, saling membantu dalam melakukan kerja harian rumah juga perkara yang bagus untuk dilakukan bersama, jika sebelum ini hal-hal berkaitan kerja rumah hanya diletakkan atas bahu para isteri, maka masa lapang yang ada sekarang boleh di isi dengan saling membantu antara satu sama lain.

Antara lain, perkara yang perlu dititikberatkan oleh institusi kekeluargaan dalam mengekalkan keharmonian rumah tangga adalah dengan memastikan hal pengurusan kewangan diurus dengan baik.

Melihat situasi pandemik sekarang, ramai individu yang terkesan dari segi ekonomi kerana ramai yang tidak dapat bekerja dan ada yang diberhentikan kerja, maka hal-hal ini secara tidak langsung telah menjejaskan pendapatan isi keluarga.

Ditambah pula dengan kos sara hidup yang makin meningkat, maka ia makin menambahkan kerisauan terutama pada ketua keluarga hinggakan ada yang memilih untuk bunuh diri kerana sudah tidak tahan dengan kesempitan hidup.

Jika berlaku keadaan seperti ini, antara perkara yang perlu dilakukan adalah melatih diri dan keluarga untuk bersifat qanaah iaitu hidup dengan merasa cukup dengan apa yang ada.

Jika sebelum ini kita lebihkan keinginan dari keperluan, maka saat situasi begini, keperluan adalah perkara yang utama untuk didahulukan berbanding keinginan dan kehendak yang lain. Selain itu, pasangan haruslah saling bantu membantu dalam memastikan pengaliran wang dalam keluarga sentiasa ada.

Di Malaysia sendiri jika kita lihat, ramai pasangan yang menjalinkan hubungan jarak jauh atas faktor-faktor yang tidak dapat dielakkan seperti perbezaan tempat kerja, pasangan yang masih belajar dan sebagainya.

Atas faktor ini juga, banyak pasangan mengambil peluang untuk berlaku curang sehingga kes kecurangan yang direkodkan semakin bertambah dari hari ke hari khususnya dalam tempoh pandemik ini.

Oleh itu dalam situasi sebegini, perkara yang dinasihatkan kepada pasangan yang berjarak jauh ini adalah untuk mendidik diri, memahami keadaan antara satu sama lain dan mewujudkan komunikasi yang baik serta jujur antara satu sama lain kerana dari situlah akan mewujudkan rasa saling percaya antara satu sama lain.

Hal ini kerana komunikasi yang baik dan saling percaya antara satu sama lain adalah asas penting dalam membangunkankan keluarga yang harmoni. Janganlah dijadikan alasan jauh dan kesibukan bekerja untuk mengelak daripada berkomunikasi dengan pasangan. Zaman perkembangan teknologi sekarang sudah banyak aplikasi untuk mempermudahkan kita berkomunikasi.

Selain itu, antara perkara yang disarankan demi menjaga keharmonian rumah tangga dalam apa jua situasi dan keadaan adalah dengan berusaha untuk menyenangkan hati dan jiwa pasangan.

Sebagai contoh, memuji pasangan dengan menyebutkan hal-hal kebaikan dan melontarkan kata-kata penghargaan terhadap apa yang telah dilakukan kerana pada dasarnya manusia memang senang ketika mendapat pujian terutama pujian tersebut dilontarkan di hadapan orang lain misalnya keluarga atau teman rapat.

Seterusnya, memanggil pasangan dengan panggilan yang disukainya. Hal ini sudah pun dicontohi oleh Rasulullah SAW sendiri ketika mana baginda memanggil isteri baginda Aisyah RA dengan panggilan Humaira yang bererti putih kemerah-merahan.

Oleh itu, pilihlah panggilan yang benar-benar baik kerana pasangan akan turut senang hati dengan perkara tesebut. Dalam satu hadis, Rasulullah SAW bersabda:

“Sebaik-baik kamu adalah yang paling baik terhadap isterinya, dan aku adalah orang yang paling baik terhadap isteriku.” ( HR At-Tirmidzi).

Konklusinya, kehidupan dalam rumah tangga serta keharmoniannya adalah perkara yang wajib kita ambil berat dan cakna serta perlu terus dipelihara kerana bermula dari institusi keluarga yang baiklah akan lahirnya sebuah masyarakat yang baik dan  harmoni.

Oleh itu, usaha ke arah mewujudkan keluarga yang bahagia perlu diteruskan kerana ia merupakan usaha sepanjang hidup yang tiada noktah.

Nurul Najwa Abdul Halim
Universiti Al-Azhar, Kaherah, Mesir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


UPSR, PT3 Tidak Dikembalikan Dalam Masa Terdekat

SERI KEMBANGAN – Kementerian Pendidikan (KPM) pada Selasa mengulangi keputusan untuk tidak mengembalikan Ujian Pencapaian Sekolah Rendah (UPSR) dan Pentaksiran Tingkatan Tiga (PT3) dalam masa terdekat.

“Keputusan itu adalah kerana KPM buat masa kini memberi fokus kepada pembangunan holistik murid melalui pelaksanaan Pentaksiran Berasaskan Sekolah (PBS) dan Pentaksiran Bilik Darjah (PBD),” kata Timbalan Menteri Pendidikan, Lim Hui Ying.

Beliau berkata, PBS dan PBD memberi ruang dan peluang untuk membangunkan potensi murid secara menyeluruh dan berterusan.

“Oleh itu, kita tidak akan mengembalikan UPSR dan PT3,” katanya pada sesi soal jawab di Dewan Rakyat pada Selasa.

Beliau menjawab soalan tambahan Cha Kee Chin (PH-Rasah) yang ingin tahu jika KPM bercadang untuk mengembalikan UPSR dan PT3.

“KPM juga telah mengemas kini Buku Panduan Pelaksanaan PBD edisi kedua 2019 dengan melampirkan senarai semak bagi pelaksanaan proses penjaminan kualiti iaitu pementoran, pemantauan, pengesanan dan penyelarasan,” ujar Hui Ying.

Sebelumnya, beliau menjawab soalan asal daripada Roslan Hashim (PN-Kulim Bandar Baharu) mengenai langkah untuk mengukuhkan pelaksanaan PBS dan PBD.

“Dapatan daripada libat urus berkenaan hala tuju PBS dan PBD akan dibincangkan dalam sebuah konvensyen yang diadakan hari ini hingga esok.”

Dalam pada itu, KPM juga menambah baik komponen pentaksiran psikometrik bertujuan mempersiapkan murid dengan pengetahuan, kemahiran dan nilai sebagai asas yang kukuh bagi mereka mengikuti pembelajaran pada peringkat seterusnya.

Terdahulu, UPSR dan PT3 dimansuhkan sepenuhnya mulai 2022 sebelum digantikan dengan PBS dan PBD secara menyeluruh.


Lebih 70 NGO mahu kolaborasi politik demi kesejahteraan negara

Gesaan ini dibuat setelah menyedari hakikat bahawa negara kini sedang melalui situasi yang amat sukar dan kritikal gelombang ketiga wabak COVID-19 dan kemelesetan ekonomi hinggakan kehidupan rakyat amat tertekan dengan cabaran wabak serta keupayaan untuk meneruskan kelangsungan hidup.

“Kesejahteraan institusi keluarga pula terjejas menyebabkan tekanan mental dan memberi kesan terhadap pendidikan dan pembelajaran anak-anak.”

“Kajian terkini UNICEF dan UNFPA mendapati keluarga miskin di Kuala Lumpur berada pada situasi lebih teruk selepas berlakunya wabak COVID-19, manakala kanak-kanak miskin berisiko untuk berhenti sekolah kerana faktor kewangan dan psikologi,” kata Timbalan Presiden Pertubuhan IKRAM Malaysia (IKRAM), Haji Badlishah Sham Baharin ketika membacakan memorandum itu dalam sidang media hari ini.

Justeru, sidang media yang berlangsung secara dalam talian itu menyeru semua ahli parlimen agar segera menamatkan kemelut politik yang melanda dan berusaha mengembalikan kestabilan kerajaan berlandaskan lunas undang-undang negara melalui tatacara di parlimen.

Tegas beliau lagi, kepentingan rakyat dan negara perlu menjadi pertimbangan paling utama dalam mencapai kata sepakat dalam kalangan ahli-ahli politik.

“Kepimpinan negara hendaklah diterajui oleh mereka yang benar-benar berwibawa, ikhlas, bermaruah, berintegriti dan kompeten dalam melaksanakan amanah dan tanggungjawab yang diberi oleh rakyat.”

Memorandum itu juga menggesa agar semua ahli parlimen, dengan menghormati mandat rakyat, perlu berusaha mencapai perjanjian kerjasama mengenai Belanjawan 2021 berasaskan rundingan, perbincangan serta kerjasama antara ahli-ahli politik daripada pihak pemerintah dan pembangkang.

Perjanjian kerjasama perlu berlaku dengan komitmen kepada prinsip-prinsip Ketelusan (transparency), tadbir urus yang baik (good governance), reformasi institusi (institutional reform) dan penyelesaian masalah seluruh rakyat.

“Belanjawan 2021 perlu berlaku secara inklusif dengan menggabungkan bakat-bakat terbaik daripada kalangan ahli-ahli parlimen kedua-dua belah pihak merentasi parti; golongan profesional, teknokrat, pakar bidang dan mereka yang berpengalaman untuk menerajui kerajaan.”

Memorandum turut menggesa supaya Perdana Menteri dan barisan kabinet sewajarnya melaksanakan Belanjawan 2021 dengan memberikan keutamaan menjayakan aspirasi rakyat dan memulihkan ekonomi tanpa terikat kepada kepentingan parti politik. Manakala, kakitangan awam pula hendaklah berkhidmat secara profesional tanpa gangguan, pengaruh dan ugutan politik.

“Pertubuhan Badan Bukan Kerajaan (NGO) dan Pertubuhan Masyarakat Sivil (CSO) di Malaysia sebagai sektor ketiga selepas sektor kerajaan dan swasta perlu dilibatkan dengan lebih tersusun dalam usaha pembinaan semula negara dan dalam memantau keberkesanan pelaksanaan polisi dalam menjaga kepentingan dan kesejahteraan rakyat.”

Bagi merealisasikan segala itu, Badlishah berkata, semua ahli parlimen perlu mengetepikan kepentingan peribadi dan perbezaan pandangan politik.

“Kepentingan negara dan rakyat mesti menjadi keutamaan terpenting. Belanjawan 2021 yang diluluskan kelak perlu dipantau oleh semua pihak bagi memastikan pelaksanaannya dibuat dengan telus dan berkesan bagi membuahkan hasil yang terbaik,” tegasnya.

Pembentangan Belanjawan 2021 adalah agenda penting untuk negara yang akan dibentangkan hari ini di parlimen, yang mana tentunya rakyat mengharapkan Belanjawan 2021 yang luar biasa bagi mengatasi situasi luar biasa yang sedang mereka hadapi.

Belanjawan ini perlu dibahaskan dengan tuntas oleh semua ahli parlimen daripada kedua-dua belah pihak bagi mencapai satu kata sepakat dalam melaksanakan apa yang terbaik untuk rakyat dan negara.

Sidang media tersebut dihadiri Presiden IKRAM, Dr Haji Mohd Parid Sheikh Ahmad, Setiausaha Agung, Hj Mahdzir Isa dan Ahli Jawatankuasa Pusat, Hj Shahrul Aman Mohd Saari.

Turut hadir secara maya beberapa ketua dan wakil pertubuhan antaranya Presiden MAPIM, Tn Hj Azmi Abd Hamid, Pengerusi Bersih 2.0, Thomas Fann, Ketua Pegawai Eksekutif ACCIN, Tuan Hj Ir Mohd Jamaludin Mohamed Shamsudin, Presiden MIZAN, Puan Farwina Faroque, Ibrahim Khalil (Belia HARMONI), Leong (NSCAH) dan Puan Azlina Roszy (Yayasan Atfal Jannah) serta wartawan-wartawan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…